2012O0027 — HR — 07.06.2014 — 002.002

►B SMJERNICA EUROPSKE SREDIŠNJE BANKE od 5. prosinca 2012. o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) (preinačena) (ESB/2012/27) (2013/47/EU) ( L 030, 30.1.2013, p.1)









▼B

SMJERNICA EUROPSKE SREDIŠNJE BANKE

od 5. prosinca 2012.

o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2)

(preinačena)

(ESB/2012/27)

(2013/47/EU)







UPRAVNO VIJEĆE EUROPSKE SREDIŠNJE BANKE, uzimajući u obzir Ugovor o funkcioniranju Europske unije, a posebno njegov članak 127. stavak 2. prvu i četvrtu alineju, uzimajući u obzir Statut Europskog sustava središnjih banaka i Europske središnje banke, a posebno njegov članak 3. stavak 3.1. i članke 17., 18. i 22., budući da: (1) Smjernica ESB/2007/2 od 26. travnja 2007. o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) ( 1 ) izmijenjena je više puta. S obzirom na to da su potrebne daljnje izmjene ove Smjernice kako bi se unio sadržaj koji je bio u prethodnoj unutarnjoj upotrebi Eurosustava i kako bi se dodale neophodne definicije, kao i odredbe u vezi s neprimjenjivošću sankcija na banke izvan Unije, razmjenom informacija o privremenom ili trajnom ukidanju pristupa operacijama monetarne politike i posljedicama toga privremenog ili trajnog ukidanja, Smjernicu je potrebno preinačiti radi jasnoće i transparentnosti. (2) Sustav TARGET2 ima decentraliziranu strukturu te povezuje nacionalne sustave namire u realnom vremenu na bruto načelu (sustavi RTGS) i ESB-ov platni mehanizam. (3) Za sustav TARGET2 važna je jedinstvena tehnička platforma pod nazivom Jedinstvena zajednička platforma (SSP). Sustav TARGET2 se u smislu pravne strukture sastoji od više platnih sustava, pri čemu su komponente sustava TARGET2 u najvećoj mogućoj mjeri usklađene, s određenim iznimkama zbog ograničenja koja proizlaze iz nacionalnog prava. (4) Postoje tri odvojene razine upravljanja sustavom TARGET2. Razina 1 (Upravno vijeće) ima najvišu nadležnost u vezi sa sustavom TARGET2 i štiti njegovu javnu funkciju. Razina 2 (središnje banke Eurosustava) ima pomoćnu nadležnost za sustav TARGET2, a razina 3 (nacionalne središnje banke pružatelji SSP-a) oblikuje SSP i upravlja njime u korist Eurosustava. (5) Djelujući u ime Eurosustava Europska središnja banka (ESB) s pružateljem mrežnih usluga, koji odredi Upravno vijeće, sklapa okvirni sporazum te sporazum o povjerljivosti i neotkrivanju podataka, kojim se određuju glavni elementi u pogledu pružanja mreže sudionicima, uključujući oblikovanje cijena. (6) Sustav TARGET2 važan je za obavljanje određenih osnovnih zadaća Eurosustava, odnosno provođenje monetarne politike Unije i promicanje nesmetanog funkcioniranja platnih sustava, budući da: DONIJELO JE OVU SMJERNICU:







ODJELJAK I.

OPĆE ODREDBE

Članak 1.

Predmet i područje primjene

1. Sustav TARGET2 omogućava namiru plaćanja u eurima u realnom vremenu na bruto načelu, s namirom u novcu središnje banke. Uspostavljen je i funkcionira na temelju SSP-a preko kojeg se dostavljaju i obrađuju svi nalozi za plaćanje i preko kojega se naposljetku primaju sva plaćanja na isti tehnički način.

2. Sustav TARGET2 se u smislu pravne strukture sastoji od više sustava RTGS.

Članak 2.

Definicije

Za potrebe ove Smjernice:

(1) „Jedinstvena zajednička platforma (SSP)” znači infrastruktura jedinstvene tehničke platforme koju pružaju nacionalne središnje banke pružatelji SSP-a;

(2) „komponenta sustava TARGET2” znači svaki sustav RTGS SB-a Eurosustava koji čini dio sustava TARGET2;

(3) „središnja banka (SB)” znači središnja banka Eurosustava i/ili povezani NSB;

(4) „nacionalne središnje banke pružatelji SSP-a” znači Deutsche Bundesbank, Banque de France i Banca d’Italia u njihovu svojstvu središnjih banaka, koje oblikuju SSP i upravljaju njime u korist Eurosustava;

▼M1

(5) „pružatelj mrežnih usluga” znači pružatelj kompjutoriziranih mrežnih veza za potrebe dostavljanja platnih poruka u sustavu TARGET2. Kompjutorizirane mrežne veze pružaju se putem SWIFT-a i dodatno, za internu komunikaciju u Eurosustavu, putem CoreNeta;

▼B

(6) „sudionik” ili „izravni sudionik” znači subjekt koji ima najmanje jedan PM račun kod SB-a Eurosustava;

(7) „SB Eurosustava” znači ESB ili NSB iz europodručja;

(8) „platni modul (PM)” znači modul SSP-a u kojemu se plaćanja sudionika u sustavu TARGET2 namiruju na PM računima;

(9) „PM račun” znači račun koji sudionik u sustavu TARGET2 ima u PM-u kod SB-a Eurosustava koji je potreban tom sudioniku u sustavu TARGET2 za: (a) dostavu naloga za plaćanje ili primanje plaćanja preko sustava TARGET2; i (b) namiru tih plaćanja kod tog SB-a Eurosustava;

(10) „NSB iz europodručja” znači nacionalna središnja banka (NSB) države članice čija je valuta euro;

(11) „poslovni identifikacijski kôd (BIC)” znači kôd utvrđen ISO standardom br. 9362;

(12) „imatelj dostupnog BIC-a” znači subjekt koji: (a) ima BIC; (b) nije prepoznat kao neizravni sudionik; (c) korespondent je klijent izravnog sudionika ili podružnica izravnog ili neizravnog sudionika i koji može preko izravnog sudionika dostaviti naloge za plaćanje u komponentu sustava TARGET2 i primiti plaćanja iz nje;

(13) „neizravni sudionik” znači kreditna institucija s poslovnim nastanom u Europskom gospodarskom prostoru (EGP) koja je sklopila sporazum s izravnim sudionikom o dostavljanju naloga za plaćanje i primanju plaćanja preko PM računa tog izravnog sudionika i koju je komponenta sustava TARGET2 prepoznala kao neizravnog sudionika;

(14) „podružnica” znači podružnica u smislu članka 4. stavka 3. Direktive 2006/48/EZ Europskog parlamenta i Vijeća od 14. lipnja 2006. o osnivanju i obavljaju djelatnosti kreditnih institucija ( 2 ), kako je prenesena u nacionalno pravo;

(15) „radni dan” znači dan na koji je sustav TARGET2 otvoren za namiru naloga za plaćanje, kako je utvrđeno u Dodatku V. Prilogu II.;

(16) „tijela za certificiranje” znači jedna ili više nacionalnih središnjih banaka koje je odredilo Upravno vijeće da kao takve uime Eurosustava izdaju, upravljaju, opozivaju i obnavljaju elektroničke certifikate;

(17) „elektronički certifikati” ili „certifikati” znači elektronička datoteka, koju su izdala tijela za certificiranje, koja povezuje javni ključ s identitetom i koja se upotrebljava za sljedeće: provjeru pripada li javni ključ pojedincu, provjeru imatelja, provjeru potpisa tog pojedinca ili enkripciju poruke naslovljene na tog pojedinca. Certifikati se drže na fizičkom uređaju kao što je pametna kartica ili USB ključ te upućivanja na certifikate uključuju te fizičke uređaje. Certifikati su bitni za postupak provjere autentičnosti sudionika koji pristupaju sustavu TARGET2 preko interneta i dostavljaju platne poruke ili kontrolne poruke;

(18) „imatelj certifikata” znači imenovana, pojedinačna osoba koju je sudionik u sustavu TARGET2 identificirao i odredio kao ovlaštenu za internetski pristup računu sudionika u sustavu TARGET2. Njegov zahtjev za certifikate provjerit će matični NSB sudionika i proslijediti tijelima za certificiranje, koja će potom dostaviti certifikate koji povezuju javni ključ s podacima za provjeru koji identificiraju sudionika;

(19) „povezani NSB” znači NSB, osim NSB-a iz europodručja, koji je povezan sa sustavom TARGET2 u skladu s posebnim sporazumom;

(20) „grupa AL” znači grupa sastavljena od članova grupe agregirane likvidnosti (AL) koji upotrebljavaju način AL;

(21) „član grupe AL” znači sudionik u sustavu TARGET2 koji ispunjava mjerila za upotrebu načina AL i koji je sklopio sporazum AL;

(22) „sporazum AL” znači višestrani sporazum o agregiranoj likvidnosti sklopljen između članova grupe AL i njihovih odnosnih AL nacionalnih središnjih banaka, za potrebe načina AL;

(23) „AL NSB” znači NSB iz europodručja koji je stranka sporazuma AL i koji djeluje kao druga ugovorna strana za članove grupe AL koji sudjeluju u njegovoj komponenti sustava TARGET2;

(24) „način AL” znači agregiranje dostupne likvidnosti na PM računima;

(25) „dostupna likvidnost” znači pozitivno stanje na PM računu sudionika u sustavu TARGET2 i, ako je to primjenjivo, svaku unutardnevnu kreditnu liniju koju odobri nadležni SB Eurosustava u vezi s tim računom;

(26) „unutardnevni kredit” znači kredit odobren za razdoblje kraće od jednoga radnog dana;

(27) „voditelj grupe AL” znači član grupe AL kojeg su imenovali drugi članovi grupe AL da upravlja dostupnom likvidnošću unutar grupe AL za vrijeme radnog dana;

(28) „kamatna stopa na mogućnost granične posudbe od središnje banke” znači kamatna stopa primjenjiva na mogućnost granične posudbe od središnje banke;

(29) „mogućnost granične posudbe od središnje banke” znači stalno raspoloživa mogućnost Eurosustava kojom se druge ugovorne strane mogu koristiti za dobivanje prekonoćnoga kredita od NSB-a po unaprijed utvrđenoj kamatnoj stopi na mogućnost granične posudbe od središnje banke;

(30) „banka namire” znači sudionik čiji se PM račun ili podračun upotrebljava za namiru instrukcija za plaćanje koje podsustav dostavi preko ASI-ja;

(31) „podsustav” znači sustav kojim upravlja subjekt s poslovnim nastanom u EGP-u koji podliježe superviziji i/ili nadzoru nadležnog tijela i koji ispunjava zahtjeve nadzora u vezi s lokacijom infrastruktura koje nude usluge u eurima, s povremenim izmjenama koje se objavljuju na internetskoj stranici ESB-a ( 3 ), u kojem se razmjenjuju i/ili obračunavaju plaćanja i/ili financijski instrumenti, dok se monetarne obveze namiruju u sustavu TARGET2 u skladu s ovom Smjernicom i dvostranim sporazumima između podsustava i odgovarajućeg SB-a Eurosustava;

(32) „sučelje podsustava” (ASI) znači tehnički uređaj koji omogućava podsustavu upotrebu niza posebnih, unaprijed definiranih usluga za dostavu i namiru instrukcija za plaćanje podsustava; može se također upotrebljavati od strane NSB-a iz europodručja za namiru gotovinskih operacija koje se odnose na polaganja i podizanja gotovine;

(33) „platitelj” znači sudionik u sustavu TARGET2 čiji će PM račun biti terećen zbog namire naloga za plaćanje;

(34) „primatelj plaćanja” znači sudionik u sustavu TARGET2 čiji će PM račun biti odobren zbog namire naloga za plaćanje;

(35) „Usklađeni uvjeti” znači uvjeti utvrđeni u prilozima II. i V.,

(36) „osnovne usluge sustava TARGET2” znači obrada naloga za plaćanje u komponentama sustava TARGET2, namira transakcija vezanih uz podsustave i funkcije udruživanja likvidnosti;

(37) „domaći račun” znači račun koji je otvorio NSB iz europodručja izvan PM-a za subjekt koji je prihvatljiv da postane neizravni sudionik;

(38) „prijelazno razdoblje” znači u odnosu na svaki SB Eurosustava razdoblje od četiri godine počevši od trenutka migracije SB-a Eurosustava na SSP, osim ako Upravno vijeće drukčije odluči u vezi s posebnim funkcijama ili uslugama u svakom pojedinačnom slučaju;

(39) „upravljajući NSB” znači AL NSB komponente sustava TARGET2 u kojoj sudjeluje voditelj grupe AL;

(40) „razlog za provođenje ovrhe” znači u odnosu na člana grupe AL bilo što od navedenog: (a) svaki slučaj neispunjavanja obveza naveden u članku 34. stavku 1. Priloga II.; (b) svaki drugi slučaj neispunjavanja obveza ili događaj naveden u članku 34. stavku 2. Priloga II. u vezi s kojim je SB, uzimajući u obzir ozbiljnost slučaja neispunjavanja obveza ili događaja, odlučio da treba ovršiti zalog u skladu s člankom 25.b tog Priloga, treba ovršiti kolateral u skladu s člankom 25.c tog Priloga ili da treba izvršiti prijeboj tražbina u skladu s člankom 26. tog Priloga; (c) svaka odluka o odgodi ili okončanju pristupa unutardnevnom kreditu;

(41) „sučelje za sudionike (PI)” znači tehnički uređaj koji omogućava izravnim sudionicima dostavljanje i namiru naloga za plaćanje preko usluga ponuđenih u PM-u;

(42) „internetski pristup” znači da se sudionik odlučio za PM račun kojemu se može pristupiti samo preko interneta i da sudionik dostavlja platne poruke ili kontrolne poruke sustavu TARGET2 preko interneta;

(43) „postupak zbog insolventnosti” znači postupak zbog insolventnosti u smislu članka 2. točke (j) Direktive 98/26/EZ Europskog parlamenta i Vijeća od 19. svibnja 1998. o konačnosti namire u platnim sustavima i sustavima za namiru vrijednosnih papira ( 4 );

(44) „informacijski i kontrolni modul (ICM)” znači modul SSP-a koji omogućuje sudionicima dobivanje online informacija, dostavljanje naloga za prijenos likvidnosti, upravljanje likvidnošću i iniciranje pričuvnih naloga za plaćanje u izvanrednim situacijama;

(45) „kordinator sustava TARGET2” znači osoba koju je imenovao ESB da osigura dnevno operativno upravljanje sustavom TARGET2, da upravlja i koordinira aktivnosti u slučaju nastupa neuobičajene situacije i da koordinira diseminaciju informacija sudionicima;

(46) „voditelj namire sustava TARGET2” znači osoba koju je imenovao SB Eurosustava da nadzire rad njegove komponente sustava TARGET2;

(47) „krizni voditelj sustava TARGET2” znači osoba koju je imenovao SB Eurosustava da se uime tog SB-a Eurosustava bavi padovima SSP-a i/ili neuobičajenim vanjskim događajima;

(48) „tehnički kvar sustava TARGET2” znači svaka poteškoća, nedostatak ili pad tehničke infrastrukture i/ili računalnih sustava SSP-a ili mrežnih veza u vezi sa SSP-om, ili bilo koji drugi događaj zbog kojeg je nemoguće izvršiti i dovršiti istodnevnu obradu plaćanja u relevantnoj komponenti sustava TARGET2;

(49) „nenamireni nalog za plaćanje” znači nalog za plaćanje koji nije namiren istog radnog dana na koji je prihvaćen;

(50) „međusistemska namira” znači namira instrukcija za terećenje u realnom vremenu na temelju koje se izvršavaju plaćanja od jedne banke namire jednog podsustava upotrebljavajući postupak namire 6 prema banci namire drugog podsustava upotrebljavajući postupak namire 6 utvrđen u Prilogu IV.;

(51) „gotovinska namira” znači namira novčanica i kovanica;

▼M1

(52) „CoreNet” znači unutarnju mrežnu uslugu Eurosustava koju pruža ESB, a koju koriste središnje banke Eurosustava kao alternativnu mrežu za pristup SSP-u ako SWIFT nije dostupan i kao alternativnu mrežu za SWIFT za pristup CRSS-u;

(53) „Sustav usluga orijentiran klijentima (CRSS)” pruža osnovne i opcionalne usluge središnjim bankama Eurosustava, odnosno usluge arhiviranja, opcionalne usluge obračunavanja, opcionalne usluge upita i izvješćivanja i opcionalne usluge odnosa s klijentima;

▼M2

(54) „novčani depozit” znači stalno raspoloživa mogućnost koju ugovorne strane mogu koristiti radi prekonoćnih depozita kod NSB-a po prethodno utvrđenim kamatnim stopama na depozite;

(55) „pasivna kamatna stopa” znači kamatna stopa primjenjiva na novčane depozite.

▼B

Članak 3.

Komponente sustava TARGET2

1. Svaki SB Eurosustava upravlja svojom vlastitom komponentom sustava TARGET2.

2. Svaka je komponenta sustava TARGET2 sustav koji je kao takav odredilo mjerodavno nacionalno zakonodavstvo kojim se prenosi Direktiva 98/26/EZ.

3. Imena komponenata sustava TARGET2 samo uključuju „TARGET2” i naziv ili kraticu odgovarajućeg SB-a Eurosustava ili države članice tog SB-a Eurosustava. ESB-ova komponenta sustava TARGET2 naziva se TARGET2-ECB.

Članak 4.

Povezivanje nacionalnih središnjih banaka država članica čija valuta nije euro

Nacionalne središnje banke država članica čija valuta nije euro mogu se povezati sa sustavom TARGET2 samo ako sklope sporazum sa središnjim bankama Eurosustava. Takvim se sporazumom utvrđuje da će povezane nacionalne središnje banke postupati u skladu s ovom Smjernicom, podložno međusobno dogovorenim odgovarajućim specifikacijama i izmjenama.

Članak 5.

Transakcije unutar ESSB-a

Transakcije unutar Europskog sustava središnjih banaka (ESSB) obrađuju se u sustavu TARGET2 s iznimkom plaćanja oko kojih se središnje banke dvostrano ili višestrano sporazume da se obrađuju preko korespondentnih računa gdje je to prikladno.

Članak 6.

Namira unutar Eurosustava

1. Svaka namira plaćanja između sudionika u različitim komponentama sustava TARGET2 automatski stvara unutar Eurosustava obvezu SB-a Eurosustava platitelja prema SB-u Eurosustava primatelja plaćanja.

2. Sve obveze unutar Eurosustava koje nastanu u skladu sa stavkom 1. automatski se agregiraju i čine dio jedinstvene obveze u odnosu prema svakom SB-u Eurosustava. Svaki put kada se namiri plaćanje između sudionika u različitim komponentama sustava TARGET2, jedinstvena se obveza odgovarajućeg SB-a Eurosustava shodno tome usklađuje. Na kraju radnog dana svaka takva jedinstvena obveza podliježe postupku multilateralnog netiranja, na temelju kojeg svaki NSB iz europodručja ima obvezu ili tražbinu prema ESB-u, kako je utvrđeno u sporazumu između središnjih banaka Eurosustava.

3. Svaki NSB iz europodručja vodi račun radi evidencije svoje obveze ili tražbine prema ESB-u koja potječe od namire plaćanja između komponenti sustava TARGET2.

4. ESB otvara u svojim poslovnim knjigama račun za svaki NSB iz europodručja kako bi na njemu na kraju radnog dana bila vidljiva obveza ili tražbina tog NSB-a iz europodručja prema ESB-u.







ODJELJAK II.

UPRAVLJANJE

Članak 7.

Razine upravljanja

1. Ne dovodeći u pitanje članak 8. Statuta Europskog sustava središnjih banaka i Europske središnje banke (dalje u tekstu: „Statut ESSB-a”), upravljanje sustavom TARGET2 temelji se na sustavu upravljanja na tri razine. Zadaće dodijeljene Upravnom vijeću (razina 1), središnjim bankama Eurosustava (razina 2) i nacionalnim središnjim bankama pružateljima SSP-a (razina 3) utvrđene su u Prilogu I.

2. Upravno vijeće odgovorno je za vođenje, upravljanje i kontrolu sustava TARGET2. Zadaće dodijeljene razini 1 u isključivoj su nadležnosti Upravnog vijeća. ESSB-ov Odbor za platne sustave i sustave namire (PSSC) pomaže Upravnom vijeću kao savjetodavno tijelo u svim pitanjima vezanima uz TARGET2.

3. U skladu s trećim podstavkom članka 12.1. Statuta ESSB-a središnje banke Eurosustava odgovorne su za zadaće dodijeljene razini 2, unutar općeg okvira koji utvrdi Upravno vijeće. Pored ove savjetodavne uloge PSSC provodi izvršavanje zadaća dodijeljenih razini 2. Povezane nacionalne središnje banke sudjeluju bez prava glasa u pitanjima vezanima za razinu 2. Nacionalne središnje banke država članica koje nisu ni središnje banke Eurosustava ni povezane nacionalne središnje banke imaju status promatrača samo na razini 2.

4. Središnje banke Eurosustava organiziraju se sklapanjem odgovarajućih sporazuma. U kontekstu tih sporazuma odlučivanje se temelji na običnoj većini i svaki SB Eurosustava ima jedan glas.

5. U skladu s trećim podstavkom članka 12.1. Statuta ESSB-a, nacionalne središnje banke pružatelji SSP-a odgovorne su za zadaće dodijeljene razini 3, unutar općeg okvira koji utvrdi Upravno vijeće.

6. Nacionalne središnje banke pružatelji SSP-a sklapaju sporazum sa središnjim bankama Eurosustava o uslugama koje nacionalne središnje banke pružatelji SSP-a pružaju središnjim bankama Eurosustava. Takav sporazum obuhvaća i povezane nacionalne središnje banke, gdje je to prikladno.







ODJELJAK III.

RAD SUSTAVA TARGET2

Članak 8.

Usklađeni uvjeti za sudjelovanje u sustavu TARGET2

1. Svaki NSB iz europodručja usvaja propise o provođenju Usklađenih uvjeta. Ti propisi isključivo uređuju odnos između odgovarajućeg NSB-a iz europodručja i njegovih sudionika u vezi s obradom plaćanja u PM-u. PM računu može se pristupiti upotrebljavajući internetski pristup ili preko pružatelja mrežnih usluga. Ta dva načina pristupanja PM računu međusobno se isključuju, iako se sudionici mogu odlučiti da imaju jedan PM račun ili više PM računa, pri čemu se svakom od njih može pristupiti preko interneta ili pružatelja mrežnih usluga.

2. ESB usvaja uvjete sustava TARGET2-ECB provedbom Priloga II. s tom iznimkom da TARGET2-ECB pruža usluge samo organizacijama za kliring i namiru, uključujući subjekte s poslovnim nastanom izvan EGP-a uz uvjet da podliježu nadzoru nadležnog tijela i da je njihov pristup sustavu TARGET2-ECB odobrilo Upravno vijeće.

3. Propisi, koje usvoje središnje banke Eurosustava radi provođenja Usklađenih uvjeta objavljuju se.

4. Središnje banke Eurosustava mogu zatražiti odstupanja od Usklađenih uvjeta na temelju ograničenja koja proizlaze iz nacionalnog prava. Upravno vijeće razmotrit će takve zahtjeve u svakom pojedinačnom slučaju i odobriti odstupanje gdje je to primjereno.

5. U skladu s odgovarajućim monetarnim sporazumom, ESB može odrediti odgovarajuće uvjete za sudjelovanje u sustavu TARGET2 subjekata iz članka 4. stavka 2. točke (e) Priloga II.

6. Središnje banke Eurosustava ne dopuštaju ni jednom subjektu da bude neizravan sudionik ili da se registrira kao imatelj dostupnog BIC-a u njegovoj komponenti sustava TARGET2, ako taj subjekt djeluje preko izravnog sudionika, koji je NSB države članice, ali nije ni SB Eurosustava niti je povezani NSB.

Članak 9.

Oblikovanje cijena

1. Središnje banke Eurosustava osiguravaju da:

(a) su naknade za osnovne usluge sustava TARGET2 koje se pružaju njihovim izravnim sudionicima i njihovima imateljima dostupnog BIC-a, koji su prihvatljivi za sudjelovanje u sustavu TARGET2 kao neizravni sudionici, više od naknada za izravne sudionike utvrđenih u stavku 1. podstavku (a) Dodatka VI. Prilogu II.;

(b) su naknade za plaćanja između kreditnih institucija s poslovnim nastanom u EGP-u namirena preko domaćih računa više od naknada za izravne sudionike utvrđenih u stavku 1. točki (a) Dodatka VI. Prilogu II.;

(c) se naknade za plaćanja u vezi s operacijama na otvorenom tržištu namirena preko domaćeg računa naplaćuju u skladu s Dodatkom VI. Priloga II.;

(d) se popis naknada utvrđen u Dodatku VI. Priloga II. ne upotrebljava za oblikovanje cijena za sve sljedeće operacije i transakcije: i. prijenose likvidnosti inicirane i obrađene preko domaćih računa; ii. operacije koje se odnose na upravljanje minimalnim pričuvama i stalno raspoloživim mogućnostima; iii. gotovinske transakcije koje se namiruju preko domaćih računa.

2. Za transakcije vezane uz podsustave koje se u prijelaznom razdoblju namiruju preko domaćih računa naplaćuje se sljedeće: fiksna naknada I, fiksna naknada II i transakcijska naknada viša nego naknada za transakciju podsustava utvrđena u stavku 18. podstavku 1. Priloga IV. Središnje banke Eurosustava mogu primijeniti druge modele oblikovanja cijena za transakcije vezane uz podsustave namirene preko domaćih računa za vrijeme prijelaznog razdoblja, pod uvjetom da su prihodi jednaki ili viši od prihoda koji bi bili ostvareni da je SB Eurosustava primijenio model naveden u prvoj rečenici ovog stavka.

Članak 10.

Pravila u vezi s udruživanjem likvidnosti

1. AL nacionalne središnje banke razmjenjuju sve informacije koje su potrebne za izvršenje njihovih dužnosti i obveza iz sporazuma AL. AL nacionalne središnje banke odmah obavješćuju upravljajući NSB o bilo kojem razlogu za provođenje ovrhe za koji su saznale u vezi s grupom AL ili bilo kojim članom grupe AL, uključujući njegovo sjedište ili podružnice.

2. Kad upravljajući NSB primi obavijesti da je nastao razlog za provođenje ovrhe, on, imajući na umu sporazum AL, daje uputu odgovarajućim AL nacionalnim središnjim bankama u vezi s ovršnim radnjama koje se trebaju poduzeti u vezi s grupom AL ili odgovarajućim članom grupe AL. AL nacionalne središnje banke odgovorne su za prisilno ostvarivanje njihovih prava na temelju sporazuma AL i pravila za provedbu Priloga II. Upravljajući NSB odgovoran je za izračunavanje i davanje uputa u vezi s raspodjelom tražbina.

3. Ako kod nastupa razloga za provođenje ovrhe unutardnevni kredit odobren bilo kojem članu grupe AL nije u cijelosti vraćen, AL NSB će, po primitku uputa od upravljajućeg NSB-a, prisilno ostvariti prava koja ima u vezi s odnosnim članom grupe AL, uključujući prava koja proizlaze iz odgovarajućeg zaloga, prijeboja, konačnog netiranja (engl. close-out-netting) ili druge relevantne odredbe u pravilima kojima se provodi Prilog II., radi potpune i pravodobne naplate tražbina, koje taj AL NSB može imati prema svojem odnosnom članu grupe AL na temelju sporazuma AL. Takve se tražbine prisilno ostvaruju prije prisilnog ostvarivanja bilo koje druge tražbine odgovarajućeg AL NSB-a prema njegovu odnosnom članu grupe AL.

4. Sva plaćanja primljena u postupku naplate tražbine u skladu sa sporazumom AL nakon ovršne radnje prosljeđuju se AL nacionalnim središnjim bankama koje su odobrile unutardnevni kredit odnosnim članovima grupe AL. Takva se plaćanja dodjeljuju AL nacionalnim središnjim bankama razmjerno iznosu unutardnevnog kredita koji članovi grupe AL nisu vratili njihovim odnosnim AL nacionalnim središnjim bankama.

5. Svaki AL NSB koji želi uputiti zahtjev zbog pretrpljene štete koju bi trebale snositi sve AL nacionalne središnje banke, dostavlja podnesak upravljajućem NSB-u navodeći razloge za zahtjev. Upravljajući NSB prosljeđuje takav zahtjev odgovarajućim AL nacionalnim središnjim bankama i izračunava naknadu štete koju svaki taj AL NSB mora platiti u jednakim dijelovima.

Članak 11.

Računi jamstvenog fonda i remuneracija

1. Ako je središnja druga ugovorna strana obvezana propisima, uključujući razloge nadzora, voditi račun jamstvenog fonda, sredstva na tom računu središnje druge ugovorne strane remuneriraju se po kamatnoj stopi glavne operacije refinanciranja umanjeno za 15 baznih bodova.

2. Sredstva doznačena na drugi način na račun jamstvenog fonda središnje druge ugovorne strane remuneriraju se po kamatnoj stopi koja vrijedi za novčani depozit.

Članak 12.

Unutardnevni kredit

1. Nacionalne središnje banke iz europodručja mogu odobravati unutardnevni kredit pod uvjetom da se to odvija u skladu s odredbama kojima se provode pravila o odobravanju unutardnevnog kredita utvrđenim u Prilogu III. Unutardnevni kredit ne smije se odobriti sudioniku čija je prihvatljivost kao druge ugovorne strane za operacije monetarne politike Eurosustava privremeno ili trajno ukinuta.

2. Mjerila prihvatljivosti za unutardnevni kredit drugoj ugovornoj strani ESB-a utvrđena su u Odluci ESB/2007/7 od 24. srpnja 2007. o uvjetima sustava TARGET2-ECB ( 5 ). Unutardnevni kredit koji odobri ESB ostaje ograničen na predmetni dan i ne može se pretvoriti u prekonoćni kredit.

Članak 13.

Podsustavi

1. Središnje banke Eurosustava pružaju podsustavima usluge prijenosa sredstava u novcu središnje banke u PM-u s pristupom preko pružatelja mrežnih usluga ili, za vrijeme prijelaznog razdoblja i ako je to primjenjivo, preko domaćih računa. Takve su usluge uređene dvostranim sporazumima između središnjih banaka Eurosustava i odnosnih podsustava.

2. Dvostrani sporazumi s podsustavima koji upotrebljavaju ASI moraju biti u skladu s Prilogom IV. Osim toga, središnje banke Eurosustava osiguravaju da se u takvim dvostranim sporazumima na odgovarajući način primjenjuju odredbe Priloga II.:

— članak 8. stavak 1. (tehnički i pravni zahtjevi),

— članak 8. stavci od 2. do 5. (postupak za podnošenje prijava), s iznimkom da podsustavi moraju umjesto ispunjavanja mjerila za pristup iz članka 4. ispuniti mjerila za pristup iz definicije „podsustava” utvrđena u članku 1. Priloga II.,

— raspored rada iz Priloga V.,

— članak 11. (zahtjevi za suradnju i razmjenu informacija), osim stavka 8.,

— članci 27. i 28. (postupak neprekinutog poslovanja i postupak pri nepredvidivim događajima i sigurnosni zahtjevi),

— članak 31. (sustav odgovornosti),

— članak 32. (pravila o dokazivanju),

— članci 33. i 34. (trajanje, trajno i privremeno isključenje iz sudjelovanja), osim članka 34. stavka 1. podstavka (b),

— članak 35., kada je relevantno (zatvaranje PM računa),

— članak 38. (pravila o povjerljivosti),

— članak 39. (zahtjevi Unije za zaštitu podataka, sprečavanje pranja novca i povezana pitanja),

— članak 40. (zahtjevi za obavijesti),

— članak 41. (ugovorni odnos s pružateljem mrežnih usluga),

— članak 44. (pravila o mjerodavnom pravu, nadležnosti i mjestu ispunjenja).

3. Dvostrani sporazumi s podsustavima koji upotrebljavaju PI moraju biti u skladu s:

(a) Prilogom II., osim glave V. i dodataka VI. i VII.; i

(b) člankom 18. Priloga IV.

4. Odstupajući od stavka 3., dvostrani sporazumi s podsustavima koji upotrebljavaju PI, ali samo namiruju plaćanja u korist njihovih klijenata, moraju biti u skladu s:

(a) Prilogom II., osim glave V., članka 36. i dodataka VI. i VII.; i

(b) člankom 18. Priloga IV.

Članak 14.

Financiranje i metodologija troškova

1. Upravno vijeće utvrđuje pravila primjenjiva na financiranje SSP-a. Svaki višak ili manjak koji proizlazi iz funkcioniranja SSP-a raspodjeljuje se između nacionalnih središnjih banaka iz europodručja u skladu s ključem za upis kapitala ESB-a, u skladu s člankom 29. Statuta ESSB-a.

2. Upravno vijeće određuje zajedničku metodologiju troškova i strukturu oblikovanja cijena za osnovne usluge sustava TARGET2.

Članak 15.

Odredbe o sigurnosti

1. Upravno vijeće utvrđuje sigurnosnu politiku i sigurnosne zahtjeve i kontrole za SSP te, u prijelaznom razdoblju, za tehničku infrastrukturu domaćih računa. Upravno vijeće također utvrđuje načela primjenjiva na sigurnost certifikata koji se upotrebljavaju za internetski pristup.

2. Središnje banke Eurosustava moraju se pridržavati mjera iz stavka 1. i osigurati da ih se SSP pridržava.

Članak 16.

Pravila o reviziji

Revizijske ocjene provode se u skladu s načelima i rješenjima utvrđenima u revizijskoj politici ESSB-a Upravnog vijeća.

Članak 17.

Obveze u slučaju privremenog ili trajnog isključenja

1. Središnje banke Eurosustava moraju odmah trajno bez prethodne obavijesti ili privremeno isključiti sudionika iz sudjelovanja u relevantnoj komponenti sustava TARGET2 ako:

(a) je u vezi sa sudionikom otvoren postupak zbog insolventnosti; ili

(b) sudionik više ne ispunjava mjerila za pristup u vezi sa sudjelovanjem u relevantnoj komponenti sustava TARGET2.

2. Ako SB Eurosustava privremeno ili trajno isključi sudionika iz sudjelovanja u sustavu TARGET2 u skladu sa stavkom 1. ili na temelju načela opreznosti u skladu s člankom 19., mora o tome odmah obavijestiti druge središnje banke Eurosustava, navodeći pritom:

(a) sudionikovo ime, kôd monetarne financijske institucije i BIC;

(b) informacije na kojima NSB iz europodručja temelji svoju odluku, uključujući sve informacije ili mišljenja dobivena od relevantnih nadzornih tijela;

(c) poduzetu mjeru i predloženi vremenski okvir za njezinu primjenu.

Ako to zahtijeva drugi SB Eurosustava, svaki SB Eurosustava razmjenjuje informacije u vezi s tim sudionikom, uključujući informacije u vezi s plaćanjima naslovljenima na njega.

3. SB Eurosustava koji je trajno ili privremeno isključio sudionika iz sudjelovanja u njegovoj komponenti sustava TARGET2 u skladu sa stavkom 1. preuzima odgovornost u odnosu na druge središnje banke Eurosustava ako on:

(a) naknadno odobri namiru naloga za plaćanje naslovljenih na sudionike koji su privremeno ili trajno isključeni iz sudjelovanja; ili

(b) ne ispunjava obveze iz stavaka 1. i 2.

4. Obveze središnjih banaka Eurosustava utvrđene u stavcima od 1. do 3. također se primjenjuju u slučaju kada podsustavi privremeno ili trajno isključe ASI iz upotrebe.

Članak 18.

Postupci za odbijanje prijave za sudjelovanje u sustavu TARGET2 zbog načela opreznosti

Kada u skladu s člankom 8. stavkom 4. točkom (c) Priloga II. SB Eurosustava odbije zbog načela opreznosti prijavu za pristupanje sustavu TARGET2, taj SB Eurosustava odmah obavješćuje ESB o tom odbijanju.

Članak 19.

Postupci privremenog isključenja, ograničenja ili trajnog isključenja iz sudjelovanja u sustavu TARGET2 i odgode, ograničenja i okončanja pristupa unutardnevnom kreditu zbog načela opreznosti

1. Kada zbog načela opreznosti NSB iz europodručja odgodi, ograniči ili okonča sudionikov pristup unutardnevnom kreditu u skladu s člankom 12. točkom (d) Priloga III. ili SB Eurosustava privremeno ili trajno isključi sudionika iz sudjelovanja u sustavu TARGET2 u skladu s člankom 34. stavkom 2. točkom (e) Priloga II., odluka istodobno proizvodi učinak u mjeri u kojoj je to moguće u svim komponentama sustava TARGET2.

2. NSB iz europodručja dostavlja bez odgode informacije iz članka 17. stavka 2. relevantnim nadzornim tijelima u državi članici NSB-a iz europodručja, uz zahtjev da nadzorna tijela podijele informacije s nadzornim tijelima iz drugih država članica u kojima sudionik ima društvo kćer ili podružnicu. Uzimajući u obzir odluku u skladu sa stavkom 1., druge nacionalne središnje banke iz europodručja poduzimaju odgovarajuće radnje i dostavljaju ESB-u informacije o tome bez odgode.

3. Izvršni odbor ESB-a može predložiti Upravnom vijeću donošenje svih odluka radi osiguranja jedinstvene provedbe mjera donesenih u skladu sa stavcima 1. i 2.

4. Nacionalne središnje banke iz europodručja država članica u kojima se odluka mora provesti obavješćuju sudionika o odluci i poduzimaju sve potrebne provedbene mjere.

Članak 20.

Postupci za suradnju središnjih banaka Eurosustava u vezi s administrativnim mjerama i mjerama ograničavanja

U vezi s provedbom članka 39. stavka 3. Priloga II.:

(a) svaki SB Eurosustava odmah prosljeđuje sve informacije koje primi u vezi s predloženim nalogom za kreditni transfer svim potencijalno pogođenim središnjim bankama;

(b) svaki SB Eurosustava koji primi od sudionika dokaz o danoj obavijesti ili suglasnosti primljenoj od bilo kojeg nadležnog tijela, odmah prosljeđuje taj dokaz svakom drugom SB-u koji djeluje u svojstvu pružatelja platnih usluga platitelja ili primatelja plaćanja, prema potrebi.

(c) SB Eurosustava koji djeluje kao pružatelj platnih usluga platitelja odmah obavješćuje platitelja da može unijeti nalog za kreditni transfer u sustav TARGET2.

Članak 21.

Neprekinutost poslovanja

1. Ako slučajevi navedeni u članku 27. Priloga II. utječu na rad modula SSP-a različitih od PM-a i ICM-a, dotični SB Eurosustava nadzire te slučajeve i upravlja njima radi sprečavanja utjecaja na nesmetano funkcioniranje SSP-a.

2. Ako dođe do slučaja koji utječe na redovan rad PM-a i/ili ICM-a, dotični SB Eurosustava o tome odmah obavješćuje koordinatora sustava TARGET2, koji zajedno s voditeljem namire dotičnog SB-a Eurosustava odlučuje o daljnjim koracima koji se moraju poduzeti. Voditelji namire sustava TARGET2 dogovaraju se o informacijama koje se trebaju dostaviti drugim sudionicima u sustavu TARGET2.

3. Središnje banke Eurosustava obavješćuju koordinatora sustava TARGET2 o sudionikovu padu ako taj pad može utjecati na namiru podsustava ili stvoriti sistemski rizik. Zatvaranje SSP-a neće u načelu biti odgođeno zbog sudionikova pada.

4. O padu koji utječe na podsustav središnje banke Eurosustava obavješćuje se koordinatora sustava TARGET2 u informativne svrhe. Koordinator sustava TARGET2 započinje telekonferenciju voditelja namire sustava TARGET2 u slučaju da postoji neizbježan sistemski utjecaj, posebno kada je to prekogranične naravi.

5. U iznimnim slučajevima zatvaranje SSP-a može se odgoditi ako pad utječe na podsustav. Središnje banke Eurosustava prosljeđuju kriznim voditeljima sustava TARGET2 zahtjev za odgodu zatvaranja SSP-a.

Članak 22.

Postupanje s tražbinama na temelju programa za naknadu štete u sustavu TARGET2

1. Ako Upravno vijeće ne odluči drukčije, postupak za naknadu štete utvrđen u Dodatku II. Prilogu II. vodi se u skladu s ovim člankom.

2. SB sudionika koji podnosi zahtjev za naknadu štete privremeno procjenjuje zahtjev za naknadu štete i komunicira sa sudionikom u vezi s tom procjenom. Kada je to potrebno za procjenu zahtjeva, tom SB-u pomažu druge predmetne središnje banke. Odgovarajući SB obavješćuje ESB i druge predmetne središnje banke čim sazna za podnesene zahtjeve.

3. Unutar devet tjedana od tehničkog kvara sustava TARGET2, SB sudionika koji podnosi zahtjev:

(a) priprema izvještaj o privremenoj procjeni koji sadrži procjenu SB-a o primljenim zahtjevima; i

(b) podnosi izvještaj o privremenoj procjeni ESB-u i svim drugim predmetnim središnjim bankama.

4. Unutar pet tjedana od primitka izvještaja o privremenoj procjeni, Upravno vijeće provodi konačnu procjenu svih primljenih zahtjeva i odlučuje o ponudama za naknadu štete koje bi se trebale dati predmetnim sudionicima. Unutar pet radnih dana nakon dovršetka konačne procjene ESB obavješćuje odnosne središnje banke o ishodu konačne procjene. Te središnje banke bez odgode obavješćuju svoje sudionike o ishodu konačne procjene i, prema potrebi, o pojedinostima ponude za naknadu štete, zajedno s obrascem koji predstavlja pisani prihvat ponude.

5. Unutar dva tjedna od isteka razdoblja navedenog u posljednjoj rečenici članka 4. točke (d). Dodatka II. Prilogu II., SB obavješćuje ESB i sve druge predmetne središnje banke o prihvaćenim i odbijenim ponudama za naknadu štete.

6. Središnje banke obavješćuju ESB o svakom zahtjevu koji podnesu njihovi sudionici tim središnjim bankama i koji je izvan područja primjene programa za naknadu štete u sustavu TARGET2, ali se odnosi na tehnički kvar sustava TARGET2.

Članak 23.

Postupanje sa štetom uzrokovanom tehničkim kvarom sustava TARGET2

1. U slučaju tehničkog kvara sustava TARGET2:

(a) Na strani platitelja svaki SB kod kojeg je platitelj položio depozit prima određeni financijski dobitak čije je iznos razlika između kamatne stope glavne operacije refinanciranja Eurosustava i kamatne stope na depozite koja se primjenjuje na granično povećanje pri upotrebi novčanog depozita Eurosustava za vrijeme tehničkog kvara sustava TARGET2 i najviše do iznosa nenamirenih naloga za plaćanje. Ako platitelju ostane višak sredstava na koja nije plaćena remuneracija, financijski dobitak jednak je kamatnoj stopi glavne operacije refinanciranja Eurosustava koja se primjenjuje na višak sredstava koja ne nose kamatni prihod za razdoblje tehničkog kvara sustava TARGET2 i najviše do iznosa nenamirenih naloga za plaćanje.

(b) Na strani primatelja plaćanja SB od kojeg je primatelj plaćanja posudio sredstva upotrebljavajući mogućnost granične posudbe od središnje banke, prima određeni financijski dobitak koji je jednak razlici između kamatne stope na mogućnost granične posudbe od središnje banke i kamatne stope glavne operacije refinanciranja Eurosustava, koja se primjenjuje na granično povećanje pri upotrebi mogućnosti granične posudbe od središnje banke za razdoblje tehničkog kvara sustava TARGET2 i najviše do iznosa nenamirenih naloga za plaćanje.

2. Financijski dobitak ESB-a jednak je:

(a) dobiti u vezi s povezanim nacionalnim središnjim bankama koja potječe od različite remuneracije stanja na kraju dana tih povezanih nacionalnih središnjih banaka u odnosu na ESB; i

(b) iznosu kaznene kamate koju ESB primi od povezanih nacionalnih središnjih banaka svaki put kad jedna od tih povezanih nacionalni središnjih banaka odredi kaznu sudioniku zbog propusta da pravodobno vrati unutardnevni kredit, kako je propisano u sporazumu između središnjih banaka Eurosustava i povezanih nacionalnih središnjih banaka.

3. Središnje banke udružuju financijski dobitak naveden u stavcima 1. i 2. i tako dobiven udruženi iznos upotrebljava se za naknadu onim središnjim bankama kojima nastanu troškovi zbog plaćanja naknade štete njihovim sudionicima. Sav preostali financijski dobitak ili troškovi koji nastanu središnjim bankama zbog naknade štete njihovim sudionicima dijele se između središnjih banaka Eurosustava u skladu s ključem za upis kapitala ESB-a.

Članak 24.

Prava osiguranja u vezi sa sredstvima na podračunima i jamstvo unutar Eurosustava

1. U svrhu namire instrukcija za plaćanje vezanih uz podsustave, svaki SB Eurosustava koji je otvorio podračune za svoje sudionike mora osigurati da se stanja na tim podračunima (uključujući povećanja ili smanjenja blokiranog stanja zbog knjiženja međusistemske namire plaćanja u korist ili na teret podračuna ili knjiženja prijenosa likvidnosti u korist podračuna), koji su blokirani za vrijeme ciklusa obrade podsustava, mogu upotrebljavati za namiru podsustava vezanu uz instrukcije za plaćanje. Na to ne utječe postupak zbog insolventnosti u odnosu na relevantnog sudionika ni bilo koja pojedinačna ovršna mjera u vezi s podračunom tog sudionika.

2. Svaki put kada je likvidnost prenesena na sudionikov podračun i kada SB Eurosustava nije SB podsustava, taj SB Eurosustava potvrđuje nakon obavijesti podsustava (preko poruke „početak ciklusa”) blokadu stanja na podračunu relevantnom podsustavu i pritom jamči plaćanje SB-u podsustava do iznosa određenog stanja. Potvrda blokade podsustavu također obuhvaća pravno obvezujuću izjavu volje SB-a podsustava da potonji jamči podsustavu plaćanja do iznosa blokiranog stanja. Potvrdom povećanja ili smanjenja blokiranog stanja nakon knjiženja međusistemske namire plaćanja u korist ili na teret podračuna ili knjiženja prijenosa likvidnosti u korist podračuna, i SB Eurosustava, koji nije SB podsustava, i SB podsustava izjavljuju da se jamstvo povećalo ili smanjilo za iznos plaćanja. Oba jamstva su neopoziva, bezuvjetna i plativa na prvi poziv. Oba jamstva i blokada stanja ističu nakon obavijesti podsustava (preko poruke „kraj ciklusa”) da je namira dovršena.







ODJELJAK IV.

PRIJELAZNE I ZAVRŠNE ODREDBE

Članak 25.

Rješavanje sporova i mjerodavno pravo

1. U slučaju spora između središnjih banaka Eurosustava u vezi s ovom Smjernicom, stranke u sporu nastoje riješiti spor u skladu s Memorandumom o razumijevanju o postupku rješavanja sporova unutar ESSB-a.

2. Odstupajući od stavka 1., ako se spor koji se odnosi na podjelu zadaća između razine 2 i razine 3 ne može riješiti sporazumom između stranaka u sporu, spor rješava Upravno vijeće.

3. U slučaju spora vrste iz stavka 1., odnosna prava i obveze stranaka prvotno se utvrđuju na temelju pravila i postupaka utvrđenih u ovoj Smjernici. U sporovima koji se tiču plaćanja između komponenti sustava TARGET2, pravo države članice u kojoj se nalazi sjedište SB-a Eurosustava primatelja plaćanja primjenjuje se podredno, pod uvjetom da nije u suprotnosti s ovom Smjernicom.

Članak 26.

Stupanje na snagu i primjena

1. Ova Smjernica stupa na snagu 7. prosinca 2012. Primjenjuje se od 1. siječnja 2013., podložno prijelaznim odredbama utvrđenima u članku 27.

2. Smjernica ESB/2007/2 stavlja se izvan snage s učinkom od 1. siječnja 2013.

3. Upućivanja na smjernicu stavljenu izvan snage smatraju se upućivanjima na ovu Smjernicu i tumače se u skladu s korelacijskom tablicom iz Priloga VII.

Članak 27.

Ostale i prijelazne odredbe

1. Računi otvoreni izvan PM-a od strane NSB-a iz europodručja za kreditnu instituciju i podsustave uređeni su pravilima tog NSB-a iz europodručja, podložno odredbama ove Smjernice koje se odnose na domaće račune i drugih odluka Upravnog vijeća. Računi otvoreni izvan PM-a od strane NSB-a iz europodručja za subjekte koji nisu kreditne institucije i podsustavi uređeni su pravilima tog NSB-a iz europodručja.

2. Za vrijeme prijelaznog razdoblja, svaki SB Eurosustava može nastaviti s namirom plaćanja i drugim transakcijama na svojim domaćim računima, uključujući:

(a) plaćanja između kreditnih institucija;

(b) plaćanja između kreditnih institucija i podsustava; i

(c) plaćanja u vezi s operacijama Eurosustava na otvorenom tržištu.

3. Po isteku prijelaznog razdoblja prestaje sljedeće:

(a) registracija subjekata iz članka 4. stavka 1. točaka (a) i (b) Priloga II. kao imatelja dostupnog BIC-a kod SB-a Eurosustava;

(b) neizravno sudjelovanje kod SB-a Eurosustava; i

(c) namira na domaćim računima svih plaćanja navedenih u stavku 2. točkama od (a) do (c).

Članak 28.

Adresati, provedbene mjere i godišnji izvještaji

1. Ova Smjernica primjenjuje se na sve središnje banke Eurosustava.

2. Nacionalne središnje banke iz europodručja dostavljaju ESB-u do 20. prosinca 2012. mjere na temelju kojih se namjeravaju uskladiti s člankom 39. Priloga II., Dodatkom VI. Prilogu II., stavkom 9. točkom (a), stavkom 12. točkom (a) podtočkom v. i stavkom 13. Priloga III., stavkom 18. točkom 1. podtočkom (c)ii. Priloga IV., i Dodatkom II.A Prilogu V. ovoj Smjernici.

3. ESB priprema godišnje izvještaje o općem funkcioniranju sustava TARGET2, koje provjerava Upravno vijeće.









PRILOG I.







PRAVILA UPRAVLJANJA SUSTAVA TARGET2 Razina 1 – Upravno vijeće Razina 2 – Središnje banke Eurosustava Razina 3 – Nacionalne središnje banke pružatelji SSP-a 0. Opće odredbe Razina 1 ima najvišu nadležnost u vezi s domaćim i prekograničnim pitanjima sustava TARGET2 i odgovorna je za zaštitu javne funkcije sustava TARGET2. Razina 2 ima pomoćnu nadležnost u vezi s pitanjima koja joj je prenijela razina 1. Razina 3 donosi odluke o dnevnom funkcioniranju Jedinstvene zajedničke platforme (SSP) na temelju razina usluga utvrđenih u sporazumu iz članka 7. stavka 6. ove Smjernice. 1. Troškovi i politika oblikovanja cijena — Odlučivanje o zajedničkoj metodologiji troškova — Odlučivanje o jedinstvenoj cjenovnoj strukturi — Odlučivanje o oblikovanju cijena dodatnih usluga i/ili modula (nije primjenjivo) 2. Razina usluga — Odlučivanje o osnovnim uslugama — Odlučivanje o dodatnim uslugama i/ili modulima — Davanje doprinosa u skladu s potrebama razine 1/razine 2 3. Upravljanje rizicima — Odlučivanje o općem okviru za upravljanje rizicima i prihvaćanje preostalih rizika — Provođenje stvarnog upravljanja rizicima — Provođenje analize rizika i daljnjih mjera — Pružanje potrebnih informacija za analizu rizika u skladu sa zahtjevima razine 1/razine 2 4. Upravljanje i financiranje — Utvrđivanje pravila za vlasništvo, odlučivanje i financiranje SSP-a — Utvrđivanje i osiguravanje primjerene provedbe pravnog okvira Europskog sustava središnjih banaka za sustav TARGET2 — Izrada pravila o upravljanju i financiranju o kojima je odlučeno na razini 1 — Izrada proračuna, njegovo odobrenje i provedba — Vlasništvo i/ili nadzor nad primjenom — Prikupljanje sredstava i naknade za usluge — Dostavljanje podataka razini 2 o troškovima za pružanje usluga 5. Razvoj — Savjetovanje s razinom 2 o lokaciji SSP-a — Odobrenje za opći projektni plan — Odlučivanje o početnom projektnom nacrtu i razvoju SSP-a — Odlučivanje o osnivanju od početka naspram osnivanja na temelju postojeće platforme — Odlučivanje o upravitelju SSP-a — Uspostavljanje u dogovoru s razinom 3 o razinama usluga SSP-a — Odlučivanje o lokaciji SSP-a nakon savjetovanja s razinom 1 — Odobravanje metodologije za određivanje specifikacije i „konačnih rezultata” razine 3 koji se smatraju potrebnima za utvrđivanje, i, kasnije, testiranje i prihvaćanje proizvoda (posebno opće i detaljne korisničke specifikacije) — Uspostavljanje projektnog plana s određivanjem ciljeva — Procjena i prihvaćanje konačnih rezultata — Uspostavljanje testnih scenarija — Usklađivanje testova središnjih banaka i korisnika u bliskoj suradnji s razinom 3 — Predlaganje početnoga projektnog nacrta SSP-a — Predlaganje osnivanja od početka ili na temelju postojeće platforme — Predlaganje lokacije SSP-a — Izrada općih i detaljnih funkcionalnih specifikacija (unutarnje detaljne funkcionalne specifikacije i detaljne korisničke funkcionalne specifikacije) — Izrada detaljnih tehničkih specifikacija — Pružanje početnih i daljnjih doprinosa za planiranje i kontrolu projektnog plana s određivanjem ciljeva — Tehnička i operativna podrška za testove (obavljanje testova na SSP-u, doprinosi za testne scenarije u vezi sa SSP-om, podrška središnjim bankama u vezi s njihovim aktivnostima testiranja SSP-a) 6. Provedba i migracija — Odlučivanje o strategiji migracije — Priprema i usklađivanje migracije na SSP, u bliskoj suradnji s razinom 3 — Davanje doprinosa u vezi s pitanjima migracije u skladu sa zahtjevima razine 2 — Obavljanje poslova migracije vezanih uz SSP; dodatna podrška za nacionalne središnje banke pristupnice 7. Rad — Upravljanje ozbiljnim kriznim situacijama — Odobravanje osnivanja i rada simulatora sustava TARGET2 — Imenovanje tijela za certificiranje za internetski pristup — Utvrđivanje sigurnosnih politika, zahtjeva i kontrola za SSP — Utvrđivanje načela primjenjivih na sigurnost certifikata koji se upotrebljavaju za internetski pristup — Upravljanje u vezi s odgovornostima vlasnika sustava — Održavanje kontakata s korisnicima na europskoj razini (pridržavajući se isključive odgovornosti središnjih banaka Eurosustava za poslovni odnos s njihovim klijentima) i praćenje dnevne korisničke aktivnosti s poslovnog stajališta (zadaća SB-a Eurosustava) — Nadziranje poslovnog razvoja — Proračunski poslovi, financiranje, izdavanje računa (zadaća SB-a Eurosustava) i druge administrativne zadaće — Upravljanje sustavom na temelju sporazuma iz članka 7. stavka 6. ove Smjernice









PRILOG II.

USKLAĐENI UVJETI ZA SUDJELOVANJE U SUSTAVU TARGET2







GLAVA I.

OPĆE ODREDBE

Članak 1.

Definicije

Za potrebe ovih Usklađenih uvjeta (dalje u tekstu: „Uvjeti”) primjenjuju se sljedeće definicije:

— „imatelj dostupnog BIC-a” znači subjekt koji: (a) ima poslovni identifikacijski kôd (BIC); (b) nije prepoznat kao neizravni sudionik; i (c) korespondent je ili klijent izravnog sudionika ili podružnica izravnog ili neizravnog sudionika i koji može preko izravnog sudionika dostaviti naloge za plaćanje u komponentu sustava TARGET2 i primiti plaćanja iz nje,

— „sporazum AL” znači višestrani sporazum o agregiranoj likvidnosti sklopljen između članova grupe AL i njihovih AL nacionalnih središnjih banaka, za potrebe načina AL,

— „grupa AL” znači grupa sastavljena od članova grupe AL koji upotrebljavaju način AL,

— „voditelj grupe AL” znači član grupe AL kojeg su imenovali drugi članovi grupe AL da upravlja dostupnom likvidnošću unutar grupe AL za vrijeme radnog dana,

— „član grupe AL” znači sudionik u sustavu TARGET2 koji je sklopio sporazum AL,

— „način AL” znači agregiranje dostupne likvidnosti na PM računima,

— „AL NSB” znači NSB iz europodručja koji je stranka sporazuma AL i koji djeluje kao druga ugovorna strana za članove grupe AL koji sudjeluju u njegovoj komponenti sustava TARGET2,

— „podsustav” znači sustav kojim upravlja subjekt s poslovnim nastanom u Europskom gospodarskom prostoru (EGP) koji podliježe superviziji i/ili nadzoru nadležnog tijela i koji ispunjava zahtjeve nadzora u vezi s lokacijom infrastruktura koje nude usluge u eurima, s povremenim izmjenama koje se objavljuju na internetskoj stranici ESB-a ( 6 ), u kojem se razmjenjuju i/ili obračunavaju plaćanja i/ili financijski instrumenti, dok se monetarne obveze namiruju u sustavu TARGET2 u skladu sa Smjernicom ESB/2012/27 o Transeuropskom automatiziranim sustavu ekspresnih novčanih transakcija u realnom vremenu na bruto načelu (sustav TARGET2) ( 7 ) i dvostranim sporazumima između podsustava i odgovarajućeg SB-a Eurosustava,

— „dostupna likvidnost” (ili „likvidnost”) znači pozitivno stanje na PM računu sudionika u sustavu TARGET2 i, ako je to primjenjivo, svaku unutardnevnu kreditnu liniju koju odobri nadležni SB Eurosustava u vezi s tim računom,

— „poslovni identifikacijski kôd (BIC)” znači kôd utvrđen ISO standardom br. 9362,

— „podružnica” znači podružnica u smislu (umetnuti odredbe nacionalnog propisa kojima se prenosi članak 4. stavak 3. Direktive 2006/48/EZ Europskog parlamenta i Vijeća od 14. lipnja 2006. o osnivanju i obavljaju djelatnost kreditnih institucija ( 8 )),

— „radni dan” znači dan na koji je sustav TARGET2 otvoren za namiru naloga za plaćanje, kako je utvrđeno u Dodatku V.,

— „grupa CAI” znači grupa sastavljena od sudionika u sustavu TARGET2 koji primjenjuju način CAI,

— „voditelj grupe CAI” znači član grupe CAI kojeg su imenovali drugi članovi grupe CAI da nadzire i raspodjeljuje dostupnu likvidnost unutar grupe CAI za vrijeme radnog dana,

— „način CAI” znači pružanje konsolidiranih informacija o računima u vezi s PM računima preko ICM-a,

— „mišljenje o sposobnosti” znači specifično mišljenje o sudioniku koje sadrži procjenu o njegovoj pravnoj sposobnosti da preuzme i ispuni svoje obveze na temelju ovih Uvjeta,

— „središnje banke (SB)” znači središnje banke Eurosustava i povezane nacionalne središnje banke,

— „povezani NSB” znači nacionalna središnja banka (NSB), osim SB-a Eurosustava, koja je povezana sa sustavom TARGET2 u skladu s posebnim sporazumom,

— „modul za izvanredne mjere” znači modul SSP-a koji omogućava obradu kritičnih i vrlo kritičnih plaćanja u izvanrednim situacijama,

— „kreditna institucija” znači: (a) kreditna institucija u smislu (umetnuti odredbe nacionalnog propisa kojima se prenosi članak 4. stavak 1. točka (a) i, ako je relevantno, članak 2. Direktive 2006/48/EZ) koja podliježe nadzoru nadležnog tijela ili (b) druga kreditna institucija u smislu članka 123. stavka 2. Ugovora o funkcioniranju Europske unije koja podliježe kontroli po standardu koji je usporediv s nadzorom nadležnog tijela,

— „nalog za kreditni transfer” znači instrukcija platitelja o davanju na raspolaganje sredstava primatelju plaćanja putem knjiženja na PM računu,

— „odobrenje za izravno terećenje” znači opća instrukcija platitelja njegovom SB-u kojom se ovlašćuje i obvezuje taj SB da tereti platiteljev račun prema instrukciji za izravno terećenje primatelja plaćanja,

— „instrukcija za izravno terećenje” znači instrukcija primatelja plaćanja dostavljena njegovom SB-u u skladu s kojom SB platitelja tereti platiteljev račun za iznos naveden u instrukciji na temelju odobrenja za izravno terećenje,

— „razlog za provođenje ovrhe” znači u odnosu na člana grupe AL: (a) svaki slučaj neispunjavanja obveza naveden u članku 34. stavku 1.; (b) svaki drugi slučaj neispunjavanja obveza ili događaj naveden u članku 34. stavku 2. u vezi s kojim je (navesti naziv SB), uzimajući u obzir ozbiljnost događaja neispunjavanja obveza ili događaja, odlučio da (umetnuti ako je to primjenjivo: (treba ovršiti zalog u skladu s člankom 25.b), (treba ovršiti kolateral u skladu s člankom 25.c) i) da treba izvršiti prijeboj tražbina u skladu s člankom 26. Priloga, ili (c) svaka odluka o odgodi ili okončanju pristupa unutardnevnom kreditu,

— „ulazna dispozicija” znači stadij obrade plaćanja za vrijeme kojeg TARGET2-(umetnuti oznaku SB-a/zemlje) nastoji namiriti nalog za plaćanje koji je prihvaćen u skladu s člankom 14. posebnim postupcima, kako je opisano u članku 20.,

— „NSB iz europodručja” znači nacionalna središnja banka (NSB) države članice čija je valuta euro,

— „SB Eurosustava” znači ESB ili NSB iz europodručja,

— „slučaj neispunjavanja obveza” znači predstojeći ili postojeći događaj čiji nastup može ugroziti ispunjavanje sudionikovih obveza na temelju ovih Uvjeta ili bilo kojih drugih pravila koja se primjenjuju na odnos između tog sudionika i (umetnuti naziv SB-a) ili bilo kojeg drugog SB-a, uključujući: — (a) kada sudionik više ne ispunjava mjerila za pristup utvrđena u članku 4. ili zahtjeve utvrđene u članku 8. stavku 1. točki (a) podtočki i.; (b) otvaranje postupka zbog insolventnosti u vezi sa sudionikom; (c) podnošenje prijave u vezi s postupkom navedenim u podstavku (b); (d) sudionikovo izdavanje pisane izjave o njegovoj nemogućnosti plaćanja svih ili dijela njegovih dugova ili ispunjavanja njegovih obveza koje proistječu iz unutardnevnog kredita; (e) sudionikovo sklapanje dobrovoljnog sporazuma ili dogovora s njegovim vjerovnicima; (f) kada je sudionik insolventan ili nesposoban platiti svoje dugove ili ga takvim smatra njegov SB; (g) kada je sudionikovo pozitivno stanje na njegovom PM računu ili sva sudionikova sredstva ili njihov znatan dio predmet odluke o blokadi, zabrani raspolaganja, zapljeni ili drugog postupka čiji je cilj zaštita javnog interesa ili prava sudionikovih vjerovnika; (h) kada je sudionik privremeno ili trajno isključen iz sudjelovanja u drugoj komponenti sustava TARGET2 i/ili u podsustavu; (i) kada su važno jamstvo ili predugovorna izjava, koje je dao sudionik ili za koje se na temelju mjerodavnog prava pretpostavlja da ih je dao sudionik, netočni ili neistiniti; (j) prijenos cjelokupne sudionikove imovine ili njezinog velikog dijela.

— „grupa” znači: — (a) sastav kreditnih institucija uključenih u konsolidirane financijske izvještaje matičnog društva, pri čemu je matično društvo obvezno podnijeti konsolidirane financijske izvještaje prema Međunarodnom računovodstvenom standardu 27 (MRS 27), donesenom na temelju Uredbe Komisije (EZ) br. 2238/2004 ( 9 ), koji se sastoji od: i. matičnog društva i jednog ili više društava kćeri; ili ii. dva ili više društava kćeri matičnog društva; ili (b) sastav kreditnih institucija navedenih u točki (a) podtočkama i. ili ii., pri čemu matično društvo ne podnosi konsolidirane financijske izvještaje u skladu s MRS 27, ali može ispuniti mjerila utvrđena u MRS 27 za uključivanje u konsolidirane financijske izvještaje, što provjerava SB izravnog sudionika ili, u slučaju grupe AL, upravljajući NSB; (c) dvostrana ili višestrana mreža kreditnih institucija koja je: i. organizirana u okviru propisa koji utvrđuje povezanost kreditnih institucija s tom mrežom; ili ii. za koju su važni samoorganizirni mehanizmi suradnje (promicanje, podrška i zastupanje poslovnih interesa svojih članova) i/ili ekonomska solidarnost, koja nadilazi običnu suradnju uobičajenu između kreditnih institucija, pri čemu je takva suradnja i solidarnost dopuštena na temelju pravilnika ili dokumenata o osnivanju kreditnih institucija ili je utvrđena na temelju posebnih sporazuma; — U svakom slučaju navedenom u točki (c) potrebno je da je Upravno vijeće ESB-a priznalo mrežu kao grupu u smislu te definicije.

— „domaći račun” znači račun koji je otvorio SB izvan PM-a za subjekt koji je prihvatljiv da postane neizravni sudionik,

— „informacijski i kontrolni modul (ICM)” znači modul SSP-a koji omogućuje sudionicima dobivanje online informacija, dostavljanje naloga za prijenos likvidnosti, upravljanje likvidnošću i iniciranje pričuvnih naloga za plaćanje u izvanrednim situacijama,

— „ICM poruka” znači informacije koje su istodobno dostupne svim skupinama ili odabranoj skupini sudionika u sustavu TARGET2 preko ICM-a,

— „neizravni sudionik” znači kreditna institucija s poslovnim nastanom u EGP-u koja je sklopila sporazum s izravnim sudionikom o dostavljanju naloga za plaćanje i primanju plaćanja preko PM računa tog izravnog sudionika i koju je komponenta sustava TARGET2 prepoznala kao neizravnog sudionika,

— „postupak zbog insolventnosti” znači postupak zbog insolventnosti u smislu članka 2. točke (j) Direktive 98/26/EZ Europskog parlamenta i Vijeća od 19. svibnja 1998. o konačnosti namire u platnim sustavima i sustavima za namiru vrijednosnih papira ( 10 ),

— „sudionik nalogodavac” znači sudionik u sustavu TARGET2 koji je inicirao nalog za plaćanje,

— „unutardnevni kredit” znači kredit odobren za razdoblje kraće od jednoga radnog dana,

— „investicijsko društvo” znači investicijsko društvo u smislu (umetni odredbe nacionalnog propisa kojima se prenosi članak 4. stavak 1. podstavak 1. Direktive 2004/39/EZ Europskog parlamenta i Vijeća od 21. travnja 2004. o tržištima financijskih instrumenata te o izmjeni direktiva Vijeća 85/611/EEZ i 93/6/EEZ i Direktive 2000/12/EZ Europskog parlamenta i Vijeća te stavljanju izvan snage Direktiva Vijeća 93/22/EEZ) ( 11 ), isključujući institucije navedene u (umetnuti odredbe nacionalnog propisa kojima se prenosi članak 2. stavak 1. Direktive 2004/39/EZ), pod uvjetom da predmetno investicijsko društvo: — (a) ima odobrenje i da ga nadzire priznato nadležno tijelo koje je kao takvo određeno u skladu s Direktivom 2004/39/EZ; i (b) ovlašteno je obavljati djelatnosti iz (umetnuti odredbe nacionalnog propisa kojima se prenose točke 2., 3., 6. i 7. odjeljka A Priloga I. Direktivi 2004/39/EZ;

— „nalog za prijenos likvidnosti” znači nalog za plaćanje čija je glavna svrha prijenos likvidnosti između različitih računa istog sudionika ili unutar grupe CAI ili grupe AL,

— „upravljajući NSB” znači AL NSB komponente sustava TARGET2 u kojoj sudjeluje voditelj grupe AL,

— „mogućnost granične posudbe od središnje banke” znači stalno raspoloživa mogućnost Eurosustava kojom se druge ugovorne strane mogu koristiti za dobivanje prekonoćnoga kredita od SB-a Eurosustava po unaprijed utvrđenoj kamatnoj stopi na mogućnost granične posudbe od središnje banke,

— „kamatna stopa na mogućnost granične posudbe od središnje banke” znači kamatna stopa primjenjiva na mogućnost granične posudbe od središnje banke,

— „pristup za više adresata” znači sredstvo kojim podružnice ili kreditne institucije s poslovnim nastanom u EGP-u mogu pristupiti relevantnoj komponenti sustava TARGET2 dostavljanjem naloga za plaćanje izravno u i/ili primanjem plaćanja izravno od komponente sustava TARGET2: ovo sredstvo ovlašćuje subjekte da dostavljaju njihove naloge za plaćanje preko PM računa izravnih sudionika bez uključivanja tog sudionika,

— „pružatelj mrežnih usluga” znači poduzeće koje je Upravno vijeće ESB-a imenovalo za pružanje kompjutoriziranih mrežnih veza radi dostavljanja platnih poruka u sustavu TARGET2,

— „nenamireni nalog za plaćanje” znači nalog za plaćanje koji nije namiren istog radnog dana na koji je prihvaćen,

— „sudionik” (ili „izravni sudionik”) znači subjekt koji ima najmanje jedan PM račun kod (umetnuti naziv SB-a),

— „primatelj plaćanja”, osim kada je izraz upotrijebljen u članku 39. ovog Priloga, znači sudionik u sustavu TARGET2 čiji će PM račun biti odobren zbog namire naloga za plaćanje,

— „platitelj”, osim kada je izraz upotrijebljen u članku 39. ovog Priloga, znači sudionik u sustavu TARGET2 čiji će PM račun biti terećen zbog namire naloga za plaćanje,

— „nalog za plaćanje” znači nalog za kreditni transfer, nalog za prijenos likvidnosti ili instrukcija za izravno terećenje,

— „platni modul (PM)” znači modul SSP-a u kojemu se plaćanja sudionika u sustavu TARGET2 namiruju na PM računima,

— „PM račun” znači račun koji sudionik u sustavu TARGET2 ima u PM-u kod SB-a i koji je potreban tom sudioniku u sustavu TARGET2 za: — (a) dostavu naloga za plaćanje ili primanje plaćanja preko sustava TARGET2; i (b) namiru tih plaćanja kod tog SB-a,

— „tijelo javnog sektora” znači subjekt unutar „javnog sektora”, kako je potonji pojam određen u članku 3. Uredbe Vijeća (EZ) br. 3603/93 od 13. prosinca 1993. o utvrđivanju definicija za primjenu zabrana iz članka 104. i članka 104.b stavka 1. Ugovora ( 12 ).,

— „Jedinstvena zajednička platforma (SSP)” znači infrastruktura jedinstvene tehničke platforme koju pružaju nacionalne središnje banke pružatelji SSP-a,

— „nacionalne središnje banke pružatelji SSP-a” znači Deutsche Bundesbank, Banque de France i Banca d’Italia u njihovom svojstvu središnjih banaka, koje oblikuju SSP i upravljaju njime u korist Eurosustava,

— „obrazac za prikupljanje statičnih podataka” znači obrazac koji je izradio (umetnuti naziv SB-a) za potrebe registriranja podnositelja prijave za usluge TARGET2-(umetnuti oznaku SB-a/zemlje) i registriranje svih promjena u vezi s pružanjem tih usluga,

— „privremeno isključenje” znači privremena blokada prava i obveza sudionika za razdoblje koje utvrđuje (umetnuti naziv SB-a),

— „TARGET2-(umetnuti oznaku SB-a/zemlje)” znači komponenta sustava TARGET2 (umetnuti naziv SB-a),

— „TARGET2” znači ukupnost koja proizlazi iz svih komponenti sustava TARGET2 središnjih banaka,

— „komponenta sustava TARGET2” znači svaki sustav namire u realnom vremenu na bruto načelu (sustav RTGS) središnjih banaka koji čini dio sustava TARGET2,

— „TARGET2 CUG” znači podskup klijenata pružatelja mrežnih usluga objedinjenih za potrebe njihove upotrebe relevantnih usluga i proizvoda pružatelja mrežnih usluga kod pristupa PM-u,

— „sudionik u sustavu TARGET2” znači bilo koji sudionik u bilo kojoj komponenti sustava TARGET2,

— „tehnički kvar sustava TARGET2” znači svaka poteškoća, nedostatak ili pad tehničke infrastrukture i/ili računalnih sustava koje upotrebljava sustav TARGET2-(umetnuti oznaku SB-a/zemlje) ili bilo koji drugi događaj zbog kojeg je nemoguće izvršiti i dovršiti istodnevnu obradu plaćanja u sustavu TARGET2-(umetnuti oznaku SB-a/zemlje),

— „detaljne funkcionalne specifikacije za korisnike (UDFS)” znači najaktualnija verzija UDFS-a, koji je tehnička dokumentacija koja sadrži pojedinosti o interakciji sudionika sa sustavom TARGET2,

▼M2

— „novčani depozit” znači stalno raspoloživa mogućnost Eurosustava koju ugovorne strane mogu koristiti radi prekonoćnih depozita kod NSB-a po prethodno utvrđenim kamatnim stopama na depozite,

— „pasivna kamatna stopa” znači kamatna stopa primjenjiva na novčane depozite.

▼B

Članak 2.

Dodaci

1. Sljedeći dodaci čine sastavni dio ovih Uvjeta:

Dodatak I.: Tehničke specifikacije za obradu naloga za plaćanje

Dodatak II.: Program za naknadu štete u sustavu TARGET2

Dodatak III.: Referentni okvir za mišljenja o sposobnosti i o državi

Dodatak IV.: Postupak neprekinutog poslovanja i postupak pri nepredvidivim događajima

Dodatak V.: Raspored rada

Dodatak VI.: Popis naknada i izdavanje računa

Dodatak VII.: Sporazum o agregiranoj likvidnosti

2. U slučaju bilo koje proturječnosti ili nedosljednosti između sadržaja bilo kojeg dodatka i sadržaja bilo koje druge odredbe u ovim Uvjetima, potonje imaju prvenstvo.

Članak 3.

Opći opis sustava TARGET2-(umetnuti oznaku SB-a/zemlje) i sustava TARGET2

1. Sustav TARGET2 omogućava namiru plaćanja u eurima u realnom vremenu na bruto načelu, s namirom u novcu središnje banke.

2. Sljedeći nalozi za plaćanje se obrađuju u sustavu TARGET2-(umetnuti oznaku SB-a/zemlje):

(a) nalozi za plaćanje koji izravno proistječu ili su učinjeni u vezi s operacijama monetarne politike Eurosustava;

(b) namira euro strane deviznih operacija koje uključuju Eurosustav;

(c) namira prijenosa u eurima koji proizlaze iz transakcija u prekograničnim sustavima netiranja za plaćanja velikih vrijednosti;

(d) namira prijenosa u eurima koji proizlaze iz transakcija u sistemski važnim sustavima plaćanja malih vrijednosti u eurima; i

(e) svaki drugi nalog za plaćanje u eurima naslovljen na sudionike sustava TARGET2.

3. Sustav TARGET2 je uspostavljen i funkcionira na temelju SSP-a. Eurosustav određuje tehničku konfiguraciju i obilježja SSP-a. Usluge SSP-a pružaju nacionalne središnje banke pružatelji SSP-a u korist središnjih banaka Eurosustava, u skladu s posebnim sporazumima.

4. (umetnuti naziv SB-a) je pružatelj usluga na temelju ovih Uvjeta. Radnje i propusti nacionalnih središnjih banaka pružatelja SSP-a smatraju se radnjama i propustima (umetnuti naziv SB-a) za koje on preuzima odgovornost u skladu s dalje navedenim člankom 31. Sudjelovanje u skladu s ovim Uvjetima ne stvara ugovorni odnos između sudionika i nacionalnih središnjih banaka pružatelja SSP-a kada potonje djeluju u tom svojstvu. Upute, poruke ili informacije koje sudionik primi od SSP-a ili ih pošalje SSP-u u vezi s uslugama pruženima na temelju ovih Uvjeta smatraju se primljenima od (umetnuti naziv SB-a) ili poslanima (umetnuti naziv SB-a).

5. Sustav TARGET2 se u smislu pravne strukture sastoji od više platnih sustava sastavljenih od svih komponenti sustava TARGET2, koje su određene kao „sustavi” na temelju nacionalnih propisa kojima se prenosi Direktiva 98/26/EZ. Sustav TARGET2-(umetnuti oznaku SB-a/zemlje) određen je kao „sustav” na temelju (umetnuti relevantne odredbe kojima se prenosi Direktiva 98/26/EZ).

6. Sudjelovanje u sustavu TARGET2 odvija se na temelju sudjelovanja u komponenti sustava TARGET2. Ovi Uvjeti opisuju međusobna prava i obveze sudionika u sustavu TARGET2-(umetnuti oznaku SB-a/zemlje) i (umetnuti naziv SB-a). Pravila o obradi naloga za plaćanje (glava IV.) odnose se na sve naloge za plaćanje koje dostavi ili na sva plaćanja koja primi bilo koji sudionik u sustavu TARGET2.







GLAVA II.

SUDJELOVANJE

Članak 4.

Mjerila za pristup

1. Sljedeće vrste subjekata prihvatljive su za izravno sudjelovanje u TARGET2-(umetnuti oznaku SB-a/zemlje):

(a) kreditne institucije s poslovnim nastanom u EGP-u, uključujući i kada djeluju preko podružnice s poslovnim nastanom u EGP-u;

(b) kreditne institucije s poslovnim nastanom izvan EGP-a pod uvjetom da djeluju preko podružnice s poslovnim nastanom u EGP-u;

(c) nacionalne središnje banke država članica i ESB;

pod uvjetom da subjekti iz točaka (a) i (b) nisu predmetom mjera ograničavanja koje je donijelo Vijeće Europske unije ili države članice u skladu s člankom 65. stavkom 1. točkom (b), člankom 75. ili člankom 215. Ugovora, čija je provedba prema mišljenju (umetnuti oznaku SB-a/zemlje) nakon obavijesti ESB-u nespojiva s nesmetanim funkcioniranjem sustava TARGET2.

2. (umetnuti naziv SB-a) može prema vlastitoj ocjeni prihvatiti sljedeće subjekte kao izravne sudionike:

(a) financijske odjele središnjih ili regionalnih vlada država članice koje su aktivne na tržištu novca;

(b) tijela javnog sektora država članica ovlaštena za vođenje računa klijenata;

(c) investicijska društva s poslovnim nastanom u EGP-u;

(d) subjekte koji upravljaju podsustavima i koji djeluju u tom svojstvu;

(e) kreditne institucije ili bilo koju vrstu subjekata navedenih u točkama od (a) do (d), u oba slučaja kada imaju poslovni nastan u zemlji s kojom je Unija sklopila monetarni sporazum kojim se odobrava pristup bilo kojem od tih subjekata platnim sustavima Unije, pridržavajući se uvjeta iz monetarnog sporazuma i pod uvjetom da je relevantni pravni režim na snazi u zemlji, jednakovrijedan relevantnom zakonodavstvu Unije.

3. Institucije za elektronički novac u smislu (umetnuti odredbe nacionalnog propisa kojima se prenosi članak 2. stavak 1. Direktive 2009/110/EZ Europskog parlamenta i Vijeća od 16. rujna 2009. o osnivanju, obavljanju djelatnosti i bonitetnom nadzoru poslovanja institucija za izdavanje elektroničkog novca o izmjeni direktiva 2005/60/EZ i 2006/48/EZ i stavljanju izvan snage Direktive 2000/46/EZ ( 13 )) nisu ovlaštene sudjelovati u sustavu TARGET2-(umetnuti oznaku SB-a/zemlje).

Članak 5.

Izravni sudionici

1. Izravni sudionici u sustavu TARGET2-(umetnuti oznaku SB-a/zemlje) pridržavaju se zahtjeva utvrđenih u članku 8. stavcima 1. i 2. Moraju imati najmanje jedan PM račun kod (umetnuti naziv SB-a).

2. Izravni sudionici mogu odrediti imatelje dostupnog BIC-a, neovisno o njihovom mjestu poslovnog nastana.

3. Izravni sudionici mogu odrediti subjekte kao neizravne sudionike, pod uvjetom da se ispune uvjeti utvrđeni u članku 6.

4. Pristup za više adresata preko podružnice može se pružiti na sljedeći način:

(a) Kreditna institucija u smislu članka 4., stavka 1. točke (a) ili (b), koja je prihvaćena kao izravni sudionik, može odobriti pristup svojem PM računu jednoj ili više svojih podružnica s poslovnim nastanom u EGP-u radi izravnog dostavljanja naloga za plaćanje i/ili primanja plaćanja, pod uvjetom da je (umetnuti naziv SB-a) o tome bio obaviješten.

(b) Kada je podružnica kreditne institucije prihvaćena kao izravni sudionik, druge podružnice istog pravnog subjekta i/ili njegovo sjedište, u oba slučaja pod uvjetom da imaju poslovni nastan u EGP-u, mogu pristupiti PM računu podružnice, pod uvjetom da je (umetnuti naziv SB-a) o tome obaviješten.

Članak 6.

Neizravni sudionici

1. Kreditne institucije s poslovnim nastanom u EGP-u mogu sklopiti ugovor s jednim izravnim sudionikom koji je kreditna institucija u smislu članka 4. stavka 1. točke (a) ili (b) ili SB, radi dostavljanja naloga za plaćanje i/ili primanja plaćanja te radi njihova namirenja preko PM računa tog izravnog sudionika. Sustav TARGET2-(umetnuti oznaku SB-a/zemlje) priznaju neizravnog sudionika registriranjem tog neizravnog sudionika u imeniku sustava TARGET2, koji je opisan u članku 9.

2. Kada izravni sudionik, koji je kreditna institucija u smislu članka 4. stavka 1. točke (a) ili (b), i neizravni sudionik pripadaju istoj grupi, izravni sudionik može izričito ovlastiti neizravnog sudionika da upotrebljava PM račun izravnog sudionika za izravnu dostavu naloga za plaćanje i/ili primanje plaćanja putem pristupa za više adresata povezanog s grupom.

Članak 7.

Odgovornost izravnog sudionika

1. Radi otklanjanja dvojbi nalozi za plaćanje koje su dostavili ili plaćanja koja su primili neizravni sudionici u skladu s člankom 6. i podružnice na temelju članka 5. stavka 4. smatraju se dostavljenima ili primljenima od strane samog izravnog sudionika.

2. Izravni sudionik je obvezan tim nalozima za plaćanje neovisno o sadržaju ugovornih ili drugih sporazuma između tog sudionika i bilo kojeg subjekta iz stavka 1. ili bilo kakvom nepostupanju u skladu s tim sporazumima.

Članak 8.

Postupak prijave

1. Radi pristupanja sustavu TARGET2-(umetnuti oznaku SB-a/zemlje) sudionici podnositelji prijave moraju:

(a) ispuniti sljedeće tehničke zahtjeve: i. postaviti, voditi, upravljati i pratiti te osigurati sigurnost potrebne informatičke infrastrukture radi povezivanja sa sustavom TARGET2-(umetnuti oznaku SB-a/zemlje) i dostavljanja naloga za plaćanje tom sustavu. Pritom sudionici podnositelji prijave mogu uključiti treće strane, ali zadržavaju isključivu odgovornost. Sudionici podnositelji prijave moraju posebno sklopiti ugovor s pružateljem mrežnih usluga radi dobivanja potrebne veze i pristupa, u skladu s tehničkim specifikacijama iz Dodatka I.; i ii. proći test koji zahtijeva (umetnuti naziv SB-a); i

(b) ispuniti sljedeće pravne zahtjeve: i. predočiti mišljenje o sposobnosti u obliku utvrđenom u Dodatku III., osim ako je (umetnuti naziv SB-a) informacije i izjave koje se moraju iznijeti u tom mišljenju o sposobnosti već dobio u drugom kontekstu; i ii. za subjekte iz članka 4. stavka 1. točke (b) predočiti mišljenje o državi u obliku utvrđenom u Dodatku III., osim ako je (umetnuti naziv SB-a) informacije i izjave koje se moraju iznijeti u tom mišljenju o državi već dobio u drugom kontekstu.

2. Podnositelji prijave podnose prijavu u pisanom obliku (umetnuti naziv SB-a) i prilažu najmanje sljedeću dokumentaciju/informacije:

(a) popunjene obrasce za prikupljanje statičnih podataka kako ih (umetnuti naziv SB-a) stavlja na raspolaganje;

(b) mišljenje o sposobnosti, ako zahtijeva (umetnuti naziv SB-a); i

(c) mišljenje o državi, ako zahtijeva (umetnuti naziv SB-a).

3. (umetnuti naziv SB-a) može također zahtijevati dodatne informacije koje smatra potrebnima za odluku o prijavi za sudjelovanje.

4. (umetnuti naziv SB-a) odbija prijavu za sudjelovanje ako:

(a) mjerila za pristup iz članka 4. nisu ispunjena;

(b) jedno ili više mjerila za sudjelovanje iz stavka 1. nisu ispunjena; i/ili

(c) bi prema procjeni (umetnuti naziv SB-a) takvo sudjelovanje ugrozilo opću stabilnost, solidnost i sigurnost sustava TARGET2-(umetnuti oznaku SB-a/zemlje) ili bilo koje druge komponente sustava TARGET2, ili bi ugrozilo obavljanje zadaća (umetnuti naziv SB-a) opisanih u (uputiti na mjerodavno nacionalno pravo) i Statutu Europskog sustava središnjih banaka i Europske središnje banke, ili je rizik s obzirom na načelo opreznosti.

5. (umetnuti naziv SB-a) dostavlja podnositelju prijave svoju odluku o prijavi za sudjelovanje u roku od mjesec dana od kada je (umetnuti naziv SB-a) primio prijavu za sudjelovanje. Ako (umetnuti naziv SB-a) zahtijeva dodatne informacije u skladu sa stavkom 3., odluka se dostavlja u roku od mjesec dana od kada je (umetnuti naziv SB-a) primio te informacije od podnositelja prijave. Odluka o odbijanju sadrži razloge za odbijanje.

Članak 9.

Imenik sustava TARGET2

1. Imenik sustava TARGET2 jest baza podataka BIC-eva koji se upotrebljavaju za usmjeravanje naloga za plaćanje naslovljenih na:

(a) sudionike sustava TARGET2 i njihove podružnice s pristupom za više adresata;

(b) neizravne sudionike sustava TARGET2, uključujući one s pristupom za više adresata; i

(c) imatelje dostupnog BIC-a sustava TARGET2.

Imenik se tjedno ažurira.

2. Ako sudionik drukčije ne zahtijeva, njegovi se BIC-evi objavljuju u imeniku sustava TARGET2.

3. Sudionici mogu proslijediti imenik sustava TARGET2 samo svojim podružnicama i subjektima s pristupom za više adresata.

4. Subjekti navedeni u stavku 1. točkama (b) i (c) mogu upotrebljavati svoj BIC u vezi s jednim izravnim sudionikom.

5. Sudionici potvrđuju da (umetnuti naziv SB-a) i druge središnje banke mogu objaviti imena i BIC-eve sudionika. Osim toga, imena i BIC-evi neizravnih sudionika koje registriraju sudionici mogu se objaviti te sudionici osiguravaju da su se neizravni sudionici složili s tom objavom.







GLAVA III.

OBVEZE STRANA

Članak 10.

Obveze (umetnuti naziv SB-a) i sudionika

1. (umetnuti naziv SB-a) nudi usluge opisane u glavi IV. Osim kada je drukčije propisano u ovim Uvjetima ili zakonom, (umetnuti naziv SB-a) upotrebljava sve razumne mjere u okviru svojih ovlasti kako bi ispunio svoje obveze prema ovim Uvjetima, bez jamčenja ishoda.

2. Sudionici plaćaju (umetnuti naziv SB-a) naknade utvrđene u Dodatku VI.

3. Sudionici osiguravaju povezanost sa sustavom TARGET2-(umetnuti oznaku SB-a/zemlje) radnim danima u skladu s rasporedom rada iz Dodatka V.

4. Sudionik izjavljuje i jamči (umetnuti naziv SB-a) da se ispunjavanjem njegovih obveza prema ovim Uvjetima ne krši zakon ili drugi propis koji se primjenjuje na njega ni bilo koji sporazum koji ga obvezuje.

Članak 11.

Suradnja i razmjena informacija

1. U ispunjavanju svojih obveza i ostvarivanju svojih prava prema ovim Uvjetima, (umetnuti naziv SB-a) i sudionici blisko surađuju radi osiguravanja stabilnosti, solidnosti i sigurnosti sustava TARGET2-(umetnuti oznaku SB-a/zemlje). Oni jedni drugima daju sve informacije ili dokumente relevantne za ispunjavanje njihovih odnosnih obveza i ostvarivanje njihovih odnosnih prava prema ovim Uvjetima bez utjecaja na bilo koju obvezu bankovne tajne.

2. (umetnuti naziv SB-a) uspostavlja i održava odjel za podršku sustavu radi pomoći sudionicima u vezi s poteškoćama koje proizlaze iz rada sustava.

3. Najnovije informacije o operativnom stanju SSP-a dostupne su u informacijskom sustavu TARGET2 (T2IS). T2IS može se upotrijebiti za dobivanje informacija o svakom događaju koji utječe na redovan rad sustava TARGET2.

4. (umetnuti naziv SB-a) može dostaviti poruke sudionicima preko ICM-a ili preko bilo kojeg drugog komunikacijskog sredstva.

5. Sudionici su odgovorni za pravodobno ažuriranje postojećih obrazaca za prikupljanje statičnih podataka i dostavljanje novih obrazaca za prikupljanje statičnih podataka (umetnuti naziv SB-a). Sudionici su odgovorni za provjeru točnosti informacija u vezi s njima koje je u sustav TARGET2-(umetnuti oznaku SB-a/zemlje) unio (umetnuti naziv SB-a).

6. Smatra se da je (umetnuti naziv SB-a) ovlašten dostaviti nacionalnim središnjim bankama pružateljima SSP-a sve informacija u vezi sa sudionicima koje nacionalne središnje banke pružatelji SSP-a mogu zatrebati kao administratori usluga, u skladu s ugovorom sklopljenim s pružateljem mrežnih usluga.

7. Sudionici obavješćuju (umetnuti naziv SB-a) o svim promjenama u njihovoj pravnoj sposobnosti i relevantnim zakonodavnim promjenama koje utječu na pitanja obuhvaćena mišljenjem o državi koja se odnose na njih.

8. Sudionici obavješćuju (umetnuti naziv SB-a) o:

(a) svim novim neizravnim sudionicima, imateljima dostupnog BIC-a ili subjektima s pristupom za više adresata koji su kod njih registrirani; i

(b) svim promjenama u vezi sa subjektima navedenima u točki (a).

9. Sudionici odmah obavješćuju (umetnuti naziv SB-a) ako nastupi slučaj neispunjavanja obveza koji se odnosi na njih.







GLAVA IV.

VOĐENJE PM RAČUNA I OBRADA NALOGA ZA PLAĆANJE

Članak 12.

Otvaranje i vođenje PM računa

1. (umetnuti naziv SB-a) otvara i vodi najmanje jedan PM račun za svakog sudionika. Na zahtjev sudionika koji djeluje kao banka namire, (umetnuti naziv SB-a) otvara u sustavu TARGET2-(umetnuti oznaku SB-a/zemlje) jedan ili više podračuna kojima se koristi za namjenjivanje likvidnosti.

2. (umetnuti ako je to primjenjivo: Nije dopušteno negativno stanje na PM računima).

3. (umetnuti ako je to primjenjivo: Na početku i kraju radnog dana stanje PM računa jest nula. Smatra se da su sudionici dali instrukciju (umetnuti naziv SB-a) za prijenos bilo kojeg stanja na kraju radnog dana na račun koji odredi sudionik.)

4. (umetnuti ako je to primjenjivo: Na početku sljedećeg radnog dana takvo se stanje ponovo prenosi na sudionikov PM račun).

▼M2

5. Računi za platne module i njihovi podračuni remuneriraju se po nula posto ili po pasivnoj kamatnoj stopi, ovisno o tome koja je niža, osima ako se ne koriste za držanje obveznih minimalnih pričuva. U takvom slučaju, obračun i plaćanje remuneracije držanja minimalnih pričuva uređeno je Uredbom Vijeća (EZ) br. 2531/98 od 23. studenoga 1998. o primjeni odredbi o minimalnim pričuvama od strane Europske središnje banke ( 14 ) i Uredbom (EZ) br. 1745/2003 Europske središnje banke od 12. rujna 2003. o primjeni odredbi o minimalnim pričuvama (ESB/2003/9) ( 15 ).

▼B

6. Osim namire naloga za plaćanje u platnom modulu, PM račun može se upotrijebiti za namiru naloga za plaćanje na domaće račune ili s njih, u skladu s pravilima koja utvrdi (umetnuti naziv SB-a).

7. Sudionici upotrebljavaju ICM radi dobivanja informacija o njihovoj likvidnosnoj poziciji. (umetnuti naziv SB-a) daje dnevni izvadak iz računa svim sudionicima koji su se odlučili za tu uslugu.

Članak 13.

Vrste naloga za plaćanje

Za potrebe sustava TARGET2 sljedeće se utvrđuje kao nalozi za plaćanje:

(a) nalozi za kreditni transfer;

(b) instrukcije za izravno terećenje koje se provode na temelju odobrenja za izravno terećenje; i

(c) nalozi za prijenos likvidnosti.

Članak 14.

Prihvaćanje i odbijanje naloga za plaćanje

1. Nalozi za plaćanje koje su dostavili sudionici smatraju se prihvaćenima od strane (umetnuti naziv SB-a) ako je:

(a) platna poruka u skladu s pravilima koje je utvrdio pružatelj mrežnih usluga;

(b) platna poruka u skladu s pravilima i uvjetima formatiranja sustava TARGET2-(umetnuti oznaku SB-a/zemlje) i ako je prošla provjeru dvostrukog unosa kako je opisano u Dodatku I.; i

(c) u slučajevima kada je platitelj ili primatelj plaćanja bio privremeno isključen iz sudjelovanja, SB privremeno isključenog sudionika dao izričiti pristanak.

2. (umetnuti naziv SB-a) odmah odbija svaki nalog za plaćanje koji ne ispunjava uvjete utvrđene u stavku 1. (umetnuti naziv SB-a) obavješćuje sudionika o svakom odbijanju naloga za plaćanje kako je utvrđeno u Dodatku I.

3. SSP određuje vremensku oznaku za obradu naloga za plaćanje na temelju vremena primanja i prihvaćanja naloga za plaćanje.

Članak 15.

Pravila o prioritetima

1. Sudionici nalogodavci određuju svaki nalog za plaćanje kao jedno od sljedećeg:

(a) redovan nalog za plaćanje (prioritetni razred 2);

(b) hitan nalog za plaćanje (prioritetni razred 1);

(c) vrlo hitan nalog za plaćanje (prioritetni razred 0).

Ako nalog za plaćanje ne sadrži prioritet, s njime se postupa kao s redovnim nalogom za plaćanje.

2. Vrlo hitne naloge za plaćanje mogu odrediti samo:

(a) središnje banke; i

(b) sudionici u slučajevima plaćanja u korist ili na teret CLS International Bank i prijenosa likvidnosti u vezi s namirom podsustava koji upotrebljavaju ASI.

Sve instrukcije za plaćanje koje je dostavio podsustav preko ASI-ja radi terećenja ili odobrenja PM računa sudionika smatraju se vrlo hitnim nalozima za plaćanje.

3. Nalozi za prijenos likvidnosti inicirani preko ICM-a hitni su nalozi za plaćanje.

4. U slučaju hitnih i redovnih naloga za plaćanje platitelj može promijeniti prioritet preko ICM-a s trenutnim učinkom. Nije moguće promijeniti prioritet vrlo hitnog naloga za plaćanje.

Članak 16.

Ograničenja likvidnosti

1. Sudionik može ograničiti upotrebu dostupne likvidnosti za naloge za plaćanje u vezi s ostalim sudionicima sustava TARGET2, osim bilo kojoj središnjoj banci, određujući dvostrana ili višestrana ograničenja. Ta ograničenja mogu biti određena samo u vezi s redovnim nalozima za plaćanje.

2. Ograničenja može odrediti samo grupa AL u cijelosti ili mogu biti određena u vezi s grupom AL u cijelosti. Ograničenja neće biti određena u vezi s jedinim PM računom člana grupe AL ili od strane članova grupe AL međusobno.

3. Određujući dvostrano ograničenje sudionik daje instrukciju (umetnuti naziv SB-a) da prihvaćeni nalog za plaćanje neće biti namiren ako zbroj svih njegovih izlaznih redovnih naloga za plaćanje s PM računa drugog sudionika sustava TARGET2 umanjen za zbroj svih ulaznih hitnih i redovnih plaćanja s PM računa tog sudionika sustava TARGET2 iznosi više nego ovo dvostrano ograničenje.

4. Sudionik može odrediti višestrano ograničenje za bilo koji odnos koji ne podliježe dvostranom ograničenju. Višestrano ograničenje može se odrediti samo ako je sudionik odredio najmanje jedno dvostrano ograničenje. Ako sudionik odredi višestrano ograničenje, daje instrukciju (umetnuti naziv SB-a) da prihvaćeni nalog za plaćanje neće biti namiren ako zbroj svih njegovih izlaznih redovnih naloga za plaćanje sa svih PM računa sudionika sustava TARGET2, u odnosu na koje je određeno dvostrano ograničenje, umanjen za zbroj svih ulaznih hitnih i redovnih plaćanja s tih PM računa, iznosi više nego ovo višestrano ograničenje.

5. Najmanji iznos bilo kojeg ograničenja je milijun eura. S dvostranim ili višestranim ograničenjem s iznosom nula postupa se kao da ograničenje nije određeno. Ograničenje između nula i milijun eura nije moguće.

6. Ograničenja se mogu mijenjati u realnom vremenu s trenutnim učinkom ili s učinkom od sljedećeg radnog dana preko ICM-a. Ako je ograničenje promijenjeno u nulu, nije ga moguće ponovo promijeniti istog radnog dana. Određivanje novog dvostranog ili višestranog ograničenja ima učinak od sljedećeg radnog dana.

Članak 17.

Mogućnosti rezervacije likvidnosti

1. Sudionici mogu rezervirati likvidnost za vrlo hitne ili hitne naloge za plaćanje preko ICM-a.

2. Voditelj grupe AL može rezervirati likvidnost samo za grupu AL u cijelosti. Likvidnost neće biti rezervirana za pojedinačne račune unutar grupe AL.

3. Zahtijevajući rezerviranje određenog iznosa likvidnosti za vrlo hitne naloge za plaćanje, sudionik daje instrukciju (umetnuti naziv SB-a) da namiri samo hitne i redovne naloge za plaćanje ako postoji dostupna likvidnost nakon što je iznos rezerviran za vrlo hitne naloge za plaćanje bio oduzet.

4. Zahtijevajući rezerviranje određenog iznosa likvidnosti za hitne naloge za plaćanje, sudionik daje instrukciju (umetnuti naziv SB-a) da namiri samo redovne naloge za plaćanje ako postoji dostupna likvidnost nakon što je iznos rezerviran za hitne i vrlo hitne naloge za plaćanje bio oduzet.

5. Nakon primitka zahtjeva za rezerviranje (umetnuti naziv SB-a) provjerava je li iznos likvidnosti na sudionikovu PM računu dovoljan za rezervaciju. Ako to nije slučaj, rezervira se samo likvidnost dostupna na PM računu. Ostatak zahtijevane likvidnosti rezervira se ako dodatna likvidnost postane dostupna.

6. Razina rezervacije likvidnosti može se promijeniti. Sudionici mogu preko ICM-a podnijeti zahtjev za rezervaciju novih iznosa s trenutnim učinkom ili s učinkom od sljedećeg radnog dana.

Članak 17.a

Trajne instrukcije za rezervaciju i namjenjivanje likvidnosti

1. Sudionici mogu unaprijed odrediti standardni iznos likvidnosti rezervirane za vrlo hitne ili hitne naloge za plaćanje preko ICM-a. Takve trajne instrukcije ili promjene tih instrukcija proizvode učinak od sljedećeg radnog dana.

2. Sudionici mogu unaprijed odrediti preko ICM-a standardni iznos likvidnosti koji se stavlja na stranu za namiru podsustava. Takve trajne instrukcije ili promjene tih instrukcija proizvode učinak od sljedećeg radnog dana. Pretpostavlja se da su sudionici dali instrukciju (umetnuti naziv SB-a) za namjenjivanje likvidnosti u njihovo ime ako relevantni podsustav tako zatraži.

Članak 18.

Unaprijed utvrđeno vrijeme namire

1. Sudionici nalogodavci mogu unaprijed utvrditi vrijeme namire naloga za plaćanje unutar radnog dana upotrebljavajući indikator najranijeg vremena terećenja (engl. Earliest Debit Time Indicator) ili indikator najkasnijeg vremena terećenja (engl. Latest Debit Time Indicator).

2. Kod upotrebe indikatora najranijeg vremena terećenja prihvaćeni nalog za plaćanje se pohranjuje i samo unosi u ulaznu dispoziciju u naznačeno vrijeme.

3. Kod upotrebe indikatora najkasnijeg vremena terećenja prihvaćeni nalog za plaćanje vraća se kao nenamiren ako ne može biti namiren do naznačenog vremena terećenja. 15 minuta prije određenog vremena terećenja sudioniku nalogodavcu šalje se automatska obavijest preko ICM-a. Sudionik nalogodavac također može upotrijebiti indikator najkasnijeg vremena terećenja samo kao indikator upozorenja. U tim se slučajevima odnosni nalog za plaćanje ne vraća.

4. Sudionici nalogodavci mogu promijeniti indikator najranijeg vremena terećenja i indikator najkasnijeg vremena terećenja preko ICM-a.

5. Dodatni tehnički detalji sadržani su u Dodatku I.

Članak 19.

Nalozi za plaćanje dostavljeni unaprijed

1. Nalozi za plaćanje mogu biti dostavljeni unaprijed najviše pet radnih dana prije određenog datuma namire (uskladišteni nalozi za plaćanje).

2. Uskladišteni nalozi za plaćanje se prihvaćaju i unose u ulaznu dispoziciju na datum koji je odredio sudionik nalogodavac na početku dnevne obrade, kako je navedeno u Dodatku V. Stavljaju se prije naloga za plaćanje istog prioriteta.

3. Članak 15. stavak 3., članak 22. stavak 2. i članak 29. stavak 1. točka (a) primjenjuju se na odgovarajući način na uskladištene naloge za plaćanje.

Članak 20.

Namira naloga za plaćanje u ulaznoj dispoziciji

1. Osim ako je sudionik nalogodavac naznačio vrijeme namire kako je opisano u članku 18., prihvaćeni nalozi za plaćanje namiruju se odmah ili najkasnije do kraja radnog dana na koji su prihvaćeni, pod uvjetom da su dostupna dostatna sredstva na platiteljevu PM računu i uzimajući u obzir sva ograničenja i rezervacije likvidnosti kako je navedeno u člancima 16. i 17.

2. Sredstva se mogu osigurati:

(a) dostupnom likvidnošću na PM računu; ili

(b) plaćanjima primljenima od drugih sudionika sustava TARGET2, pridržavajući se važećih optimizacijskih postupaka.

3. Za vrlo hitne naloge za plaćanje primjenjuje se načelo „prvi unutra, prvi van” (FIFO). To znači da se vrlo hitni nalozi za plaćanje namiruju kronološkim redom. Hitni i redovni nalozi za plaćanje ne namiruju se sve dok u redu čekaju vrlo hitni nalozi za plaćanje.

4. Za hitne naloge za plaćanje također važi načelo FIFO. Redovni nalozi za plaćanje ne namiruju se ako hitni i vrlo hitni nalozi za plaćanje čekaju u redu.

5. Odstupajući od stavaka 3. i 4., nalozi za plaćanje s manjim prioritetom (ili istog prioriteta, ali prihvaćeni kasnije) mogu se namiriti prije naloga za plaćanje s višim prioritetom (ili istim prioritetom, ali prihvaćeni prije), ako bi se nalozi za plaćanje s nižim prioritetom saldirali s plaćanjima koja se primaju te bi se stanje likvidnosti kod platitelja povećalo.

6. Redovni nalozi za plaćanje namiruju se u skladu sa zaobilaznim načelom FIFO. To znači da se mogu namiriti odmah (neovisno o drugim redovnim plaćanjima koja čekaju u redu i prihvaćena su prije) i mogu stoga prekršiti načelo FIFO, pod uvjetom da je dostupno dovoljno sredstava.

7. Dodatni detalji o namiri naloga za plaćanje u ulaznoj dispoziciji sadržani su u Dodatku I.

Članak 21.

Namira i povrat naloga za plaćanje koji čekaju u redu

1. Nalozi za plaćanje koji nisu odmah namireni u ulaznoj dispoziciji stavljaju se u redove u skladu s prioritetom koji im je odredio odnosni sudionik, kako je navedeno u članku 15.

2. Radi optimiziranja namire naloga za plaćanje koji čekaju u redu, (umetni naziv SB-a) može upotrijebiti optimizacijske postupke opisane u Dodatku I.

3. Osim vrlo hitnih naloga za plaćanje, platitelj može promijeniti mjesto u redu za naloge za plaćanje koji čekaju u redu, odnosno promijeniti im mjesto preko ICM-a. Nalozi za plaćanje mogu se pomaknuti ili na početak ili na kraj odnosnog reda s trenutnim učinkom u bilo koje vrijeme dok traje dnevna obrada, kako je navedeno u Dodatku V.

4. Na zahtjev platitelja (umetnuti naziv SB-a) ili u slučaju grupe AL, SB voditelja grupe AL može se odlučiti za promjenu mjesta u redu za vrlo hitne naloge za plaćanje (osim za vrlo hitne naloge za plaćanje u kontekstu postupaka namire 5 i 6) pod uvjetom da ta promjena ne utječe na nesmetanu namiru od strane podsustava u sustavu TARGET2 ili inače ne bi dovela do sistemskog rizika.

5. Nalozi za prijenos likvidnosti inicirani u ICM-u odmah se vraćaju kao nenamireni ako ne postoji dostatna likvidnost. Ostali nalozi za plaćanje vraćaju se kao nenamireni ako ne mogu biti namireni do isteka vremena za odnosne vrste poruka, kako je navedeno u Dodatku V.

Članak 22.

Unos naloga za plaćanje u sustav i njihova neopozivost

1. U svrhu članka 3. stavka 1. prve rečenice Direktive 98/26/EZ (umetnuti odredbe nacionalnog propisa kojima se prenosi navedeni članak Direktive 98/26/EZ), nalozi za plaćanje smatraju se unesenima u sustav TARGET2-(umetnuti oznaku SB-a/zemlje) u trenutku kada je PM račun relevantnog sudionika terećen.

2. Nalozi za plaćanje se mogu opozvati dok nisu uneseni u sustav TARGET2-(umetnuti oznaku SB-a/zemlje) u skladu sa stavkom 1. Nalozi za plaćanje koji su uključeni u algoritam kako je navedeno u Dodatku I. ne mogu se opozvati u razdoblju tijekom kojeg se algoritam izvodi.







GLAVA V.

UDRUŽIVANJE LIKVIDNOSTI

Članak 23.

Načini udruživanja likvidnosti

(umetnuti naziv SB-a) nudi način konsolidiranih informacija o računima (način CAI) i način agregirane likvidnosti (način AL).

Članak 24.

Način konsolidiranih informacija o računima

1. Način CAI mogu upotrebljavati:

(a) kreditna institucija i/ili njezine podružnice (bez obzira na to sudjeluju li ti subjekti u istoj komponenti sustava TARGET2), pod uvjetom da odnosni subjekti imaju nekoliko PM računa identificiranih od strane različitih BIC-eva; ili

(b) dvije kreditne institucije ili više njih koje pripadaju istoj grupi i/ili njihove podružnice, od kojih svaka ima jedan ili više PM računa identificiranih od strane različitih BIC-eva.

2.

(a) Prema načinu CAI svakom članu grupe CAI i njihovim odnosnim središnjim bankama dostavlja se popis PM računa članova grupe i sljedeće dodatne informacija konsolidirane na razini grupe CAI: i. unutardnevne kreditne linije (ako je to primjenjivo); ii. stanja, uključujući stanja podračuna; iii. promet; iv. namirena plaćanja; v. nalozi za plaćanje koji čekaju u redu.

(b) Voditelj grupe CAI i njegov odnosni SB imaju pristup informacijama o svakoj od gore navedenih stavaka u vezi s bilo kojim PM računom grupe CAI.

(c) Informacije navedene u ovom stavku dostavljaju se preko ICM-a.

3. Voditelj grupe CAI ovlašten je inicirati prijenose likvidnosti preko ICM-a između PM računa, uključujući njihove podračune koji čine dio iste grupe CAI.

4. Grupa CAI može također uključivati PM račune koji su uključeni u grupu AL. U tom slučaju svi PM računi grupe AL čine dio grupe CAI.

5. Kada dva ili više PM računa čine dio grupe AL i istodobno grupe CAI (koja obuhvaća dodatne PM račune), pravila primjenjiva na grupu AL imaju prednost u vezi s odnosom unutar grupe AL.

6. Grupa CAI, koja uključuje PM račune grupe AL, može imenovati voditelja grupe CAI koji je različit od voditelja grupe AL.

7. Postupak ishođenja odobrenja za upotrebu načina AL, utvrđen u članku 25. stavcima 4. i 5. primjenjuje se na odgovarajući način na postupak za ishođenje odobrenja za upotrebu načina CAI. Voditelj grupe CAI ne šalje upravljajućem NSB-u potpisani sporazum o načinu CAI.

Članak 25.

Način agregirane likvidnosti

1. Način AL mogu upotrebljavati:

(a) kreditna institucija i/ili njezine podružnice (bez obzira na to sudjeluju li ti subjekti u istoj komponenti sustava TARGET2), pod uvjetom da odnosni subjekti imaju poslovni nastan u europodručju i imaju nekoliko PM računa identificiranih od strane različitih BIC-eva;

(b) podružnice s poslovnim nastanom u europodručju (bez obzira na to sudjeluju li te podružnice u istoj komponenti sustava TARGET2) kreditne institucije s poslovnim nastanom izvan europodručja, pod uvjetom da te podružnice imaju nekoliko PM računa identificiranih od strane različitih BIC-eva; ili

(c) dvije ili više kreditnih institucija iz točke (a) i/ili podružnice iz točke (b) koje pripadaju istoj grupi.

U svakom slučaju iz točaka od (a) do (c) odnosni subjekti također moraju imati pristup unutardnevnom kreditu kod odnosnog NSB-a europodručja.

2. Prema načinu AL u svrhu provjere je li nalog za plaćanje dostatno pokriven agregira se dostupna likvidnost na svim PM računima članova grupe AL. Neovisno o navedenom, dvostrani odnos PM računa između člana grupe AL i njegovog AL NSB-a i dalje će biti uređen pravilima relevantne komponente sustava TARGET2, uz izmjene utvrđene u sporazumu AL. Unutardnevni kredit odobren bilo kojem članu grupe AL na njegov PM račun može se pokriti dostupnom likvidnošću na drugim PM računima koje ima taj član grupe AL ili PM računima koje imaju drugi članovi grupe AL kod istog ili bilo kojeg drugog AL NSB-a.

3. Radi upotrebe načina AL jedan ili više sudionika sustava TARGET2 koji udovoljava mjerilima u stavku 1. sklapa sporazum AL s (umetnuti naziv SB-a) i, ako je to primjenjivo, drugim središnjim bankama komponenti sustava TARGET2 u kojima sudjeluju ostali članovi grupe AL. Sudionik sustava TARGET2 može sklopiti samo jedan sporazum AL u vezi s određenim PM računom. Sporazum AL mora biti u skladu s relevantnim obrascem u Dodatku VII.

4. Svaka grupa AL određuje voditelja grupe AL. U slučaju da se grupa AL sastoji od samo jednog sudionika, taj sudionik djeluje kao voditelj grupe AL. Voditelj grupe AL obraća se upravljajućem NSB-u pisanim zahtjevom za upotrebu načina AL (koji sadrži obrasce za prikupljanje statičnih podataka koje je pripremio (umetnuti naziv SB-a)), zajedno s potpisanim sporazumom AL na temelju obrasca koji je pripremio upravljajući NSB. Ostali članovi grupe AL dostavljaju svoje pisane zahtjeve (koji sadrže obrasce za prikupljanje statičnih podataka koje je pripremio (umetnuti naziv SB-a)) njihovim odnosnim AL nacionalnim središnjim bankama. Upravljajući NSB može zahtijevati dodatne informacije ili dokumente koje smatra potrebnima za odluku o zahtjevu. Povrh toga, upravljajući NSB, prema sporazumu s drugim AL nacionalnim središnjim bankama, može zahtijevati uvrštavanje bilo koje druge odredbe u sporazum AL koju smatra prikladnom za osiguravanje pravilnog i pravodobnog ispunjavanja bilo koje sadašnje i/ili buduće obveze svih članova grupe AL prema bilo kojem AL NSB-u.

5. Upravljajući NSB provjerava ispunjavaju li podnositelji prijave zahtjeve za stvaranje grupe AL i je li sporazum AL propisno potpisan. U tu svrhu upravljajući NSB može se povezati s drugim AL nacionalnim središnjim bankama. Odluka upravljajućeg NSB-a saopćava se u pisanom obliku voditelju grupe AL u roku od mjesec dana od primitka zahtjeva iz stavka 4. od strane upravljajućeg NSB-a, ili, ako upravljajući NSB zahtijeva dodatne informacije, u roku od mjesec dana od primitka tih informacija od strane upravljajućeg NSB-a. Odluka o odbijanju mora sadržavati razloge za odbijanje.

6. Članovi grupe AL automatski imaju pristup načinu CAI.

7. Pristup informacijama i svim interaktivnim mjerama kontrole unutar grupe AL odvija se preko ICM-a.

(Umetnuti ako je to primjenjivo:

Članak 25.a

Zalog/ovrha

1. Sadašnje i buduće tražbine (umetnuti naziv SB-a) koje potječu iz pravnog odnosa između članova grupe AL i (umetnuti naziv SB-a) koji su osigurani (umetnuti primjenjiv izraz: zalog/lebdeće založnopravno osiguranje (engl. floating charge)) u skladu s člankom 36. stavcima 1. i 2. ovih Uvjeta uključuju tražbine (umetnuti naziv SB-a) prema tom članu grupe AL koje potječu na temelju sporazuma AL koji su sklopile obje strane.

2. (umetnuti ako je to obvezno prema zakonima odgovarajuće države: Ne dovodeći u pitanje sporazum AL, takav zalog ne sprečava sudionika da upotrijebi gotovinu deponiranu na njegove PM račune za vrijeme radnog dana.)

3. (umetnuti ako je to obvezno prema zakonima odgovarajuće države: Posebna klauzula o raspodjeli: Član grupe AL mora raspodijeliti gotovinu deponiranu na njegovu PM računu za ispunjavanje svih njegovih obveza koje potječu od (umetnuti upućivanje na odredbe o provedbi Usklađenih uvjeta).)

(Ako je to primjenjivo i obvezno prema zakonima odgovarajuće države:

Članak 25.b

Ovrha zaloga

Nakon nastupa razloga za provođenje ovrhe (umetnuti naziv SB-a) im